ЭЪТИБОР - “Китоб дунёси” газетаси сайти\n152 марта кўрилган.\nРуминиянинг "Lettre Inter-nationale" газетаси муҳаррири\nПРЕЗИДЕНТКИ ҚЎЛЛАБ ТУРСА...\nМен Европа Таржимонлар Коллегияси, Штраленга бир неча йиллардан буён келаман ва ҳар гал ўзбек таржимонлари билан учрашишга ошиқаман, чунки улар соддадил, меҳрибон, меҳнатсевар энг муҳими, ватанпарвар бўлишади. Ўзбек ёшларининг ватанпарварлигининг боиси бу юртда ёшларнинг келажагига бефарқ қаралмаётганида. Яқинда мамлакат раҳбарининг зиёлилар, шоирлар, ижодкорлар, санъаткорлар билан учрашгани фикримни яққол далиллайди. Шунингдек, бу Президентнинг ижодкорлари келажаги учун қайғураётганидан дарак беради. Энди ўзбек ижодкорлари учун янги олам эшиклари очилади. Бу каби учрашувларни бошқа мамлакатларда деярли учратмаганман.\nАлбаниянинг тиббиёт Университети доценти\nЎзбекистон Президентининг ижодкорлар билан учрашганини эшитиб, ҳайратга тушдим. Бу камдан-кам юз берадиган ва мен дуч келган фавқулодда ҳолатдир. Тўғриси, Ўзбекистондаги ёш ижодкорлар келажаги учун қувондим. Давлат раҳбарининг ёшларни қўллаб-қувватлаётгани ва уларга шароит яратиб бераётганига ҳар қанча ҳавас қилса арзийди. Мен бундай ҳолатни ўз юртимда ҳам кузатмаганман. Тўғри, Албаниянинг давлат раҳбари, катта ёшдагилар билан учрашишни маъқул кўради, албатта, улар орасида зиёлилар, сиёсатчилар, умуман ҳамма касб эгалари бўлади, фақат ёш ижодкорлар бўлмайди. Мен Ўзбекистоннинг равнақига ривож тилайман.\nМУНОСИБ ЖАВОБ КЕРАК...\nМен Ойбек Остонов таржимасидаги "Буюк ипак йули", "Шум бола", "Анор" каби асарларни ўқиб ўзбек адабиёти билан озми-кўпми танишишга муваффақ бўлдим.\nЎйлайманки, бу юртда адабиёт кенг тараққий этиб бораверади. Чунки бу мамлакатда давлат раҳбарининг соҳа ривожига эътибор қилаётгани таҳсинга сазовор. Яқинда Президент Шавкат Мирзиёевнинг зиёлилар ва ижодкорлар билан учрашиб, уларнинг ўй-фикрлари билан танишгани, шунингдек, ижодкорларнинг фаолиятига баҳо бериб, муаммоларини муҳокама қилганини кўриб хурсанд бўлдим ва ўз юртим — Греция ҳақида ўйладим. Бизнинг давлатда бундай ҳолга ҳеч дуч келмаган эканман.\nКореянинг Кьюнбук Миллий университети профессори:\nИЖОДКОРЛАРНИНГ БАХТИ БУ!\nЎзбекистон ҳақида ватандошларимдан эшитганман. Уларнинг аксарияти Кореяга қайтишни истамаган. Нега улар Ватанга қайтишни хоҳламайди, деб кўп ўйлардим. Хуллас, 2005 йилда Ўзбекистонга боришга қарор қилдим ва бу юртни ўз кўзим билан кўриб, саволимга жавоб изладим. Мен Тошкент, Самарканд, Бухоро, Хива, Шаҳрисабз шаҳарларида бўлдим. Бу юртни нима учун ҳамюртларим ташлаб кетолмаслигини англадим. Бу қуёшли ўлканинг бағри кенг, меҳр тафти баланд, одамлари эса меҳмондўст экан.\nМана, яқинда Президент Шавкат Мирзиёев зиёлилар қатлами билан учрашгани алоҳида эътиборга моликдир. Бу ўзбек ижодкорларининг бахти. Маданиятга эътибор ортса, адабиётнинг қадри ошади, ижодкорнинг ҳурмати эл орасида юксалади. Шу сабаб давлат раҳбарининг ижодкорлар билан учрашувини қадрлайман.


2 август куни Ўзбекистонда қандай об-ҳаво кутилмоқда? - Zamin.uz\nГидрометеорология хизмати маркази эртага, 2 август куни қандай об-ҳаво кутилаётганини маълум қилди.\nТошкент шаҳрида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 19-21 даража, кундузи 35-37 даража иссиқ бўлади.\nҚорақалпоғистон Республикаси ва Хоразм вилоятида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 20-25 даража, кундузи 34-39 даража иссиқ бўлади.\nБухоро ва Навоий вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 20-25 даража, кундузи 34-39 даража иссиқ бўлади.\nТошкент, Самарқанд, Жиззах ва Сирдарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 18-23 даража, кундузи 32-37 даража иссиқ бўлади.\nҚашқадарё ва Сурхондарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 20-25 даража, кундузи 34-39 даража иссиқ бўлади.\nАндижон, Наманган ва Фарғона вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади.Ҳарорат кечаси 17-22 даража илиқ, кундузи 30-35 даража иссиқ бўлади.\nРеспубликанинг тоғли ҳудудларида ҳаво ўзгариб туради, республика тоғ олди ва тоғ ҳудудларининг баъзи жойларида қисқа муддатли ёмғир ёғади, момақалдироқ бўлиши мумкин. Шамол шарқдан 7-12 м/с тезликда эсади. Ҳарорат кечаси 12-17 даража илиқ, кундузи 22-27 даража иссиқ бўлади. “Замин” янгиликларини “Youtube”да кузатиб боринг\n3-08-2019, 13:27, Ўзбекистон


«Локомотив»: 1-давра таҳлили / CHAMPIONAT.asia\n«Локомотив»: 1-давра таҳлили\n11 июл 2013 14:13\nЎзбекистон XXII миллий чемпионатининг 1-давра ўйинларини «Локомотив» клуби анча муваффақиятли ўтказди.\nТемирйўлчилар ўтказилган 13 ўйиндан 10 тасида ғалабага эришган бўлса, икки бор рақиблари билан муросага келишди. Фақат битта ўйинда, яъни сафарда Қаршининг «Насаф» жамоасига имконият бой берилди. 1-даврада жамоа 32 очко жамғарди. «Локомотив» ҳеч қачон мавсумнинг биринчи ярмини бу қадар муваффақиятли ўтказмаган эди.\n«Локо» футболчилари ўз майдонида ўтказилган барча 7 ўйинда ғалаба нашидасини суришди ва бу борада жамоамиз Олий лига вакиллари орасида энг яхши кўрсаткичга эга бўлиб турибди. Уйдаги ўйинларда «Локомотив» икки бора йирик ҳисобда («Бухоро» - 5:1, «Шўртан» - 3:0) ғалабага эришган. Темирйўлчилар ўз майдонида 21 очко жамғаришган. Сафар ўйинларида эса 11 очко қўлга киритилди: 3 ғалаба, 2 дуранг ва бир мағлубият. Дарвоқе, Гулистонда жамоамиз майдон эгаларидан йирик 1:5 ҳисобида устун келишди ва бу миллий чемпионатимизда сафар учрашувларида қайд этилган энг йирик ҳисоб бўлиб турибди.\n1-давра ўйинлари давомида жамоа футболчилари ҳакамлар томонидан жами 19 бор сариқ карточка билан жазоланишди (ўртача ҳар бир ўйинга 0,7та карточка тўғри келади). Майдондаги интизом борасида «Локомотив» бу йил сезиларли ўсишга эришди. Ортда қолган 13 ўйинда биронта ҳам футболчи майдонни шерикларидан барвақт тарк этмаган.\nЖамоамиз ҳужумчиси Фарҳод Тожиев 1-даврада рақиблар дарвозасини 17 марта ишғол қилди. У киритилган голларнинг 15тасини ўйиндан, 2тасини пенальтидан киритди. Кичик Тожиев икки бор хет-трэк қайд этган бўлса, 4 марта дублга эришди. Умуман, «Локомотив» футболчилари мавсумнинг биринчи ярмида рақиблари дарвозасига 33 та гол уришди. Шу голлардан биттасини «Гулистон» вакили Жасурбек Отажонов ўз дарвозасига киритиб қўйди.\nМавсумнинг биринчи ярмида «Локомотив» мураббийлари жами 19 нафар ўйинчи хизматидан фойдаланишди. Бу жамоа ўзаги шакллангани ва асосий таркиб ўйинчилари мавсумни кўтаринки руҳда ўтказишаётганидан дарак беради. Жамоа сафида энг кўп ўйин ўтказган футболчилар сифатида Павел Бугало, Ислом Иномов, Ислом Тўхтахўжаев ҳамда Дилшод Жабборовларни айтиш мумкин. Улар барча 13 ўйинни тўлиқ ўтказишган. Акмал Холматов, Фарҳод Тожиев, Виктор Карпенко, Садриддин Абдуллаев ва Жасур Ҳасановлар ҳам барча 13 ўйинда майдонга тушишган. Фақат, улар айрим ўйинларда заҳирадан тушган ёки заҳирадаги футболчига алмаштирилган. Асосий таркибдан атиги икки нафар футболчи (Александр Шадрин 90 дақиқа, Алан Кусов 18 дақиқа) биттадан ўйин ўтказган бўлса-да, уларга ўз номига гол ёзиб қўйиш учун ана шу вақт етарли бўлгани эътиборга молик.\nҚуйида «Локомотив» жамоаси асосий таркиб футболчиларининг 1-давра статистикаси билан танишасиз:


ЎЗБЕКИСТОН ХАЛҚ АРТИСТЛАРИ КЛУБИНИНГ “ФАСЛИ НАВБАҲОР” ДЕБ НОМЛАНГАН ИЛК КОНЦЕРТ ДАСТУРИДАН! “ОБОД ҚИШЛОҚ” ЛОЙИҲАСИГА ҲИССА ҚЎШИБ... ОЗОДБЕК НАЗАРБЕКОВ ФИКРЛАРИ ВИДЕОДА ЭКСКЛЮЗИВ! 21.05.2018 03:26\nЎзбекистон Республикаси Президенти Шавкат Миромонович Мирзиёевнинг 2017 йил 3 август куни Ўзбекистон ижодкор зиёлилари билан бўлиб ўтган учрашувда, “Ўзбекконцерт” Давлат муассасаси ҳузурида “Ўзбекистон Халқ артистлари клуби”ни ташкил этиш бўйича билдирган фикрлари ижросини таъминлаш мақсадида ташкил қилинган Клубнинг асосий мақсади, Президентимизнинг Ўзбекистон ижодкор зиёлилари билан бўлиб ўтган учрашувдаги фикрларидан келиб чиқиб, Мамлакатимизда миллий эстрада санъатини ривожлантиришга, аввало ижодкорларни бошчилик қилиш, ўз фаолияти билан ёшларга ўрнак бўлишлари, билим ва тажрибаларини ёшларга ўргатишлари, шунингдек, миллий эстрада санъатини ҳар қандай бегона таъсирлардан, айниқса, эндигина вояга етиб келаётган ёш истеъдод соҳибларини “оммавий маданият” руҳидаги оқимлар таъсиридан ҳимоя қилиш, мазмунсиз, савияси паст куй-оҳанглар ва қўшиқларнинг пайдо бўлишини олдини олиш, хорижий санъаткорларнинг ижроси ва ҳатти-ҳаракатларига тақлид қилиш каби салбий ҳолатларни батараф этиш, миллий урф-одатларимиз ва одоб-аҳлоқ қоидаларига тўғри келмайдиган, маънавий қадриятларимизга мутлақо ёт бўлган номуносиб ҳаракатларнинг зарарли оқибатларини эстрада хонандаларига тушунтириш, шунингдек, ёш иқтидорли истеъдод соҳибларига ижодий-услубий ҳамда ташкилий томондан малакали кўмак бериш, каби муҳим вазифаларни амалга оширишдан иборатдир.\nЎзбекистон Халқ артистлари клуби томонидан Ўзбекистон Халқ артистлари, ҳамда ёш ижодкорларни янада жипслаштириш, уларнинг бир саҳнада бўлиб, самимий муносабатлари, меҳр-оқибатларининг кўриниши сифатида 20 май куни Клубнинг илк концерт дастури тақдим этилди!\nКонцертда Ўзбекистон Халқ Ҳофизлари Бекназар Дўстмуродов, Абдунаби Иброҳимов, Ўзбекистон Халқ артистлари Хайрулла Лутфуллаев,\nЎзбекистон, Қорақалпоғистон ва Туркманистон Халқ артисти Ортиқ Отажонов,\nЎзбекистон Халқ артисти, устоз созанда Абдуҳошим Исмоилов раҳбарлигидаги "Мақом" ансамбли,\nЎзбекистонда хизмат кўрсатган артистлар Яҳёбек Мўминов,\nЎзбекистонда хизмат кўрсатган артист сўз устаси ва актёр Мирзабек Холмедов,\nҳамда хонандалар Ботир Қодиров,\nЗохиршоҳ Жўраев, ҳамда "Тошкент зеболари" рақс ансамбли иштирок этишди.\nКонцертни актриса Дилноза Кубаева ва бошловчи Анвар Тожибоев олиб боришди.\nКонцерт кўтаринки руҳда ва жуда ҳам файзли ўтди.\nАйниқса, Халқимизнинг севимли санъаткори Озодбек Назарбеков саҳнага чиққанда томошабинлар эътибори ва қувончи ўзгача бўлиб, Санъаткорни қанчалик соғинганликларини намойиш қилишди.\nТомошабинлар кетма-кет Санъаткорга гул ва совғалар тақдим қилишдан ҳамда, тўхтовсиз қўл телефонига съёмка қилишдан тўхташмади!\nЁши улуғ бир Онахон эса, Санъаткорга оппоқ тўн тақдим қилиб, астойдил дуо қилди! Ёши улуғларнинг кўплари Санъаткорни дуо қилиб, самимий ниятлар билдириб туришди.\nЎз навбатида Озодбек Назарбеков ҳам самимийлик билан “Аввал гулларга лойиқ иш қилай”, деб чуқур миннатдорчилик билдирди.\nСанъаткор севимли қўшиқларни куйлаганда, ёш қизчалар ва болажонлар саҳнага чиқиб, раққосаларга тақлид қилиб рақсга туша бошлашди. Самимий Санъаткор уларнинг меҳрини кўриб, саҳнадан тушириб юбориб, ранжитгиси келмай, қўшиқларни давом эттирди.\nЎз навбатида саҳнадаги қизалоқлар ва болажонлар ҳам кўпая бошлашди.\nҚўшиқлар тугаганда, улар Санъаткорга ўзларининг беғубор ниятларини билдиришди. Томошабинлар орасида ҳам, Санъаткорнинг қўшиқларини номма-ном айтиб, “шуни айтинг” деб турган болалар ҳам, катталар ҳам жуда кўп эди.\n“Булар менинг келажагим, чунки ёш болаларни ҳам Санъаткорга мухлис бўлиши, қўшиқларини билиши, бу катта бахт! Ёшим кексайганда булар улғайиб менга ҳақиқий мухлис бўлишади!” деди Озодбек Назарбеков завқ билан.\nСанъаткор якуний қўшиқни куйлаган вақтида, концерт залидаги ҳамма болажонлар севимли санъаткори ёнида бўлиш учун саҳнага ёпирилишди! Натижада саҳна болажонларга тўлиб, Санъаткор уларнинг қуршовида қолиб кетди! Болажонлар ҳам бирга куйлаб, рақсга тушиб, ҳаттоки қўшиқ тугагандан сўнг ҳам, саҳнани тарк этишни умуман ҳоҳлашмади! Ўз навбатида залдаги ҳамма томошабинлар ҳам саҳна атрофини қуршаб олишди!\nҚўл телефонлари съёмка қилишдан бир зумга тўхтамади! Қўшиқ тугагач ҳам, томошабинлар кетмай, олқишлаб тураверишди! Озодбек Назарбеков меҳр ва ҳурмат учун томошабинларга қайта-қайта миннатдорчилик билдириб, самимий хайрлашса ҳам, томошабинлар кетмай, ўз Санъаткорини қўйиб юборгиси келмай тураверишди! Охири парда ёпилиб, концерт тугагани яна қайта маълум қилингачгина томошабинлар залдан чиқа бошлашди...\nЮқори кайфият ва кўтаринки руҳда ўтган концерт томошабинларда катта таассурот қолдирди!\nМАЗКУР КОНЦЕРТ ВА ЎЗБЕКИСТОН ХАЛҚ АРТИСТЛАРИ КЛУБИ ФАОЛИЯТИ ҲАҚИДА КЛУБ РАИСИ ОЗОДБЕК НАЗАРБЕКОВ ФИКРЛАРИ ВИДЕОДА!\nФотолар учун фотограф Достонбек Махмадиевга


Яхшиликка йиғлаяпман, ўғлим\n14:00 / 15 май 3189 pdf Ўқиш режими + -\nСаъид ибн Абу Аруба айтади: «Умар ибн Абдулазиз ўғлига «Қуръон ўқиб бер», деди. Ўғли «Қайси сурани ўқий?» деб сўради. Умар ибн Абдулазиз «Қоф сурасини», деди. Ўғли ўқишни бошлаб, «Мана, ўлим мастлиги етиб келди. (Эй инсон!) Сен қочиб юрган нарса (ўлим) мана шудир» оятига етиб келганида Умар йиғлаб юборди. Кейин яна ўқишни буюрди. Ўғли «Қайси сурани ўқий?» деган эди, яна Қоф сурасини айтди. Ўғли яна ўқишни бошлагач, ўлимнинг зикрига келганда янада қаттиқ йиғлаб юборди. Бу ҳолат бир неча марта такрорланди».\nАбу Мавдуд айтади: «Бир куни Умар ибн Абдулазиз «Қайси бир машғулотда бўлманг, ундан (Қуръондан) бирор (оят) тиловат қилманг, (умуман) қандай иш қилманг, унга киришганингиздаёқ Биз сизларга шоҳид бўлурмиз» оятини қироат қилиб, қаттиқ йиғлади. Уйидагилар буни эшитиб, югуриб чиқишди. Аёли Фотима унинг йиғлаганини кўриб, қўшилиб йиғлашга тушди. Уларнинг йиғисини эшитиб, уйдагиларнинг барчаси йиғлади. Абдулмалик келганида улар шундай ҳолда йиғлаб ўтирар эдилар. У «Отажон, нимага йиғлаяпсиз?» деб сўради. «Яхшиликка, ўғлим. Отанг дунёни танимасликни, дунё ҳам уни танимаслигини хоҳлади. Аллоҳга қасамки, ҳалок бўлишдан – дўзах аҳлидан бўлиб қолишдан қўрқдим, ўғлим», деди Умар».\nRivojiddin 19:52 / 27.09.2021\nКўзимга ёш келди нимага мен улардек эмасман деб йиғладим\nИсҳоқ 19:03 / 27.09.2021\nЯхши фойда олдим Лекин мегахам жавоб беринг бизда бор пайғамбаримизда ёқ соя эмас у нима\n16:00 / 21.07.2021 1852\nСалафи солиҳларимизнинг Пайғамбаримиз соллаллоҳу алайҳи васалламга муҳаббатлари (иккинчи мақола)\n11:02 / 30.10.2020 863\nМолни тарқатишга тўплаган одам ҳақлироқ\nҲорун арРашид ҳажга бориб, Маккада Фузайл ибн Иёзнинг эшигини қоқди. Эшик очилмади. Жаъфар Бармакий .Итоат қилишингиз вожиб бўлган одамга эшикни очинглар, деди. давоми...\n1058 07:10 / 24.08.2019\nАллоҳ томон юзланинг!\nРасулуллоҳ соллаллоҳу алайҳи васалламнинг ҳузурларига Абу Товил Мамдуд деган киши келиб сўради Бир киши гуноҳнинг барча турини қилган. Ундан ҳеч нарса давоми...\n1622 17:00 / 25 июнь\n1212 08:00 / 16.01.2021\nУйқу босган киши жойини ўзгартириши\n. ,. . ,.Ибн Умар розияллоҳу анҳумодан ривоят қилинади.Набий соллаллоҳу алайҳи васаллам .Сизлардан бирортангиз масжидда туриб мудраса, ўша давоми...\n1427 10:30 / 11.10.2019


РАМИЗ АСҚАР: “Туркий халқларнинг энг буюк шоири — Алишер Навоийдир» - TRIF.uz\nЯнгиликлар » РАМИЗ АСҚАР: “Туркий халқларнинг энг буюк шоири — Алишер Навоийдир»\n-Туркий халқларнинг буюк шоири ким? Биласизларми?\nБарча бир –бирига назар ташлаб, кимдир секин Низомий Ганжавий, кимдир эса Маҳмуд Қошғарий, яна кимдир Фузулий деди.\n-Туркий халқларнинг энг буюк шоири бу Алишер Навоийдир. Чунки у туркий тилда “Хамса”ни яратди.\nТаржимон, публицист, адабиётшунос, филология фанлари доктори, профессор, Боку университетининг туркология кафедрасининг мудири Рамиз Асқар билан Ҳайдар Алиев номидаги Озарбайжон маданият марказидаги учрашув ана шундай савол- жавоб билан бошланди. Рамиз Асқарнинг мазкур савол-жавоби унинг буюк бобакалонимиз, ғазал мулкининг султони Алишер Навоий ижодига бўлган чексиз ҳурматини кўрсатди.\n— Айтиш жоизки Навоийнинг «Мухокамат ул-лугатайн» асари Озарбайжонда илк маротаба 1902 йилда таржима қилинган бўлса, унинг ижодини чуқур ўрганиш 1907 йилдан бошланган эди ва ҳанзгача давом этмоқда, дейди Рамиз Асқар.- Бугунги кунда Алишер Навоий асарларини Озарбайжонда ўрганиш, таржима қилиш муҳим аҳамият касб этади. Айнан жорий йилда озар тилига буюк шоирнинг “Хамса” асарини тўлиқ таржимаси амалга оширилади.\nРамиз Асқар1954 йилда Омосия туманининг Кррачанта қишлоғида тўғилган. Москва давлат университетини журналистика факультетини тамомлаган.\nМеҳнат фаолиятини 1978 йилдан Озарбайжон радиосида бошлаган. Сўнгра “Бугунги Озарбайжон” журналида, “Ўтлар юрти”, “Ҳуррият», “XXI аср” газеталарида, 2000—2006 йилларда Боку давлат университети туркология кафедрасида ишлаган.\nРамиз Асқар профессор, филология фанлари доктори, машҳур таржимондир. 10 та монография, 1500 га яқин илмий мақолалар, 40 та асар таржимаси муаллифи. Туркия, АҚШ, Россия, Германия, Хитой, Ўрта Осиё, Ўрта Шарқ мамлакатларида ўтказилган халқаро конференцияларда маърузалар қилган.\nҚардош туркий адабиётларнинг энг яхши намуналарини, жумладан “XX аср ўзбек шеърияти антологияси”ни озар тилига таржима қилиб, чоп эттирган. Бундан ташқари у замонавий ўзбек шоирларининг асарларини таржима қилиб, Озарбайжон матбуотида мунтазам чоп этгириб келмокда. 2011 йилда эса “Бобурнома”ни озар тилига таржима қилди. Айнан Рамиз Асқар таржимасидаги мазкур асар 13 маротаба қайта нашрдан чиқди. Унинг заҳматли меҳнати албатта эътиборсиз қолмади ва таржимон-олим Ўзбекистоннинг халқаро Бобур мукофоти билан такдирланди. Рамиз Асқар туркий халқлар адабиётининг сара намуналарини озар тилига таржима қилиш билан бирга Ўзбекистон ва Озарбайжон халқари ўртасидаги дўстлик ришталарининг янада мустаҳкамланишига умри давомида ўзининг улкан ҳиссасини қўшиб келмоқда.\n— Таржима учун асар қандай танлаб олинишини биласизларми?, дейди у. – Аввало асар эзгуликка ундайдиган, Ватанни севишга ўргатадиган бўлиши лозим. Айнан шу жиҳатлари биринчи галда уни таржима қилиш учун сабаб бўлади. Мен ёшлигимдан таржимонлик билан шуғуллаганман. Газета-журналларда ишлаган вақтимда ҳам бу ишни давом эттирдим. Университетда ишлаётган йиллари кўрдимки, талабалар учун туркий халқлар адабиёти, жумладан айрим ўзбек адибларининг асарлари озарбайжон тилида йўқ. Ёшлар қардошлар адабиётини аслият тилида ўқиб тушунишга қийналадилар. Шу боисдан қилиниши лозим бўлган таржималар рўйхатини туздим. “ХХ аср ўзбек шеърияти антологияси” бу борадаги дастлабки уриниш эди. Сўнгра Ҳусайн Бойқаро девонини, Бобурнинг танланган асарларини таржима қилдим. Ниҳоят кўпдан бери орзу қилган асарим “Бобурнома”ни озарбайжон тилига ўгирдим ва нашр қилдирдим. Маҳмуд Қошғарий, Юсуф Хос Ҳожиб асарларини таржима қилдим.\n2013 йилда Низомий номидаги педагогика университетида Озарбайжон маданият маркази томонидан Озарбайжон Республикаси хонаси ташкил этилган эди. Юртимизга буюк шоир таваллудининг 577 йиллиги муносабати билан ўтказилган халқаро конференцияга ташриф буюрган Рамиз Асқар, университетга щзи таржима қилган асарларни тақдим этди. Мазкур улуғ сана муносабати билан вилоятларда ўтказилган учрашувларда қатнашди ва Навоий шаҳрининг “Фахрий фуқаро”лигига қабул қилинди.\nШунингдек, Рамиз Асқар Туркманистоннинг “Олтин аср”, Туркиянинг “Турк дунёсига хизмат”, Қозоғистоннинг “Қосим Омонжўлов”, Татаристоннинг “Маданият соҳасидаги хизматлари учун” мукофотларига сазовор бўлган.\n2016-02-27 1853 Marta o'qildi\nКафедрада жорий ўқув йилининг биринчи ярми давомида 19 нафар профессор-ўқитувчи, яъни 15 нафари асосий штат бирлигида, 4 нафари ўриндошлик асосида. Кафедрада қуйидаги профессор-ўқитувчилар фаолият олиб борди (2016 йил 20 январь ҳолатига кўра):\nХОТИН-ҚИЗЛАР МАВЗУСИ ЖУРНАЛИСТЛАР НИГОҲИДА\n2015-07-27 1852 Marta o'qildi\nФуқаролар ташаббусларини қўллаб-қувватлаш маркази БМТ Аҳоли фонди кўмагида “Фуқаролик жамиятини ривожлантиришда хотин-қизларнинг ўрни: ОАВда ёритилиши” мавзусида Тошкент шаҳрида бўлиб ўтган уч кунлик семинар ФТҚМ ва Ўзбекистон ҳукумати ва UNFPA ўртасидаги 2010 йил 25 мартда 2010-2015 йиллар учун ҳамкорлик дастурининг таркибий қисми сифатида тасдиқланган Йиллик иш режасини амалга ошириш бўйича ўзаро бир-бирини тушуниш битимига мувофиқ амалга оширилди.\n«ТАЛАБАЛАР БИЛИМДОНИ» ҒОЛИБЛАРИ АНИҚЛАНДИ\n2015-11-27 1853 Marta o'qildi\nВикторина шартларига кўра, қатнашчилар факультетимизда ўтилаётган фанлар, журналистика соҳаси ва бевосита факультетга оид 20 та саволга жавоб беришлари лозим эди. Ҳар бир жавоб учун 1 дақиқадан вақт ажратилиб, фақатгина тўғри жавоблар жюри ҳайъати томонидан инобатга олинди. Атиги 30 дақиқа ичида Халқаро журналистика факультетининг энг билимдон ва зукко гуруҳи аниқланди.\n2015-04-29 1852 Marta o'qildi\nЎзбекистон давлат жаҳон тиллари университети Халқаро журналистика факультети Аудиовизуал журналистика ва оммавий коммуникация қафедраси ҳамда Ўзбекистон давлат санъат ва маданият институти Кино, телевидение ва радио санъати факультети Кино, телевидение ва радиорежессёрлиги кафедраси ҳамкорлигида “Замонавий тележурналистиканинг тараққиёт тенденциялари: маҳорат, тажриба, ихтисослашув” мавзуида республика илмий-амалий анжумани ЎзДЖТУ Халқаро журналистика факультетида бўлиб ўтди.


21:10 / 14 март 2369 pdf Ўқиш режими + -\nОз аммо хос гапирадиганлар бор. Отам ҳам улардан биттаси. Алоҳида яшаганимиз учун бу хос суҳбатлар мен учун янада қисқа бўлади. Бир оз аввал бир ғалати гап айтиб қолдилар, уни тинглаб жим қолдим. Анча пайтда бу гап хаёлимдан нари кетмади. “Стрессга тушганнинг иймонидан шубҳа қиламан” дедилар.\nСтрессга доир китоблар ўқиган, вақти-вақти билан ўқувчиларимга “Стресс” ҳақида семинар-дарслар ташкил қилганим учун бу ифодани қабул қилиб, мулоҳаза қилишим қийин бўлди. Кўп вақт миямда айланиб юрди. Асримизнинг энг муҳим муаммоларидан бири бўлган руҳий зиқлик ҳақида бунчалик аниқ ва кескин иборани эшитмагандим.\nБир куни бир дўстим билан ҳаётдаги муаммолар ва машаққатлар ҳақида гап бошланганди, мен руҳий зиқлик ва депрессия ҳақида билганларимни гапиришга тушдим. Дўстим ҳам ўзи гувоҳ бўлган ҳолатларни мисол қилиб, фикрларимни тасдиқларди. Гап орасида отамнинг “Стрессга тушганнинг иймонидан шубҳа қиламан” деганларини айтгандим, Дўстим: “Жуда тўғри гап! Ҳатто киши руҳий зиқлик туфайли хасталаниб қолса, Аллоҳ бандасини бунинг учун ҳам сўрайди!” – деди...\nРуҳий зиқлик муомалада муаммолар учун ҳаддан ортиқ қайғуриш, асабийлашиш маъносини билдиради. Муаммоларни ўйлаб ташвишланиш тушкунликка олиб келади, тушкунлик эса одамни адойи тамом қилади.\nСтресс билан иймон бир-бирига қандай боғлиқ, дейсизми?\nАйюб алайҳиссаломни беморлик билан синаган Аллоҳ бизни ҳам худди шундай имтиҳон қилишга ҳақли эмасми? Беморлигини ўйлаб ташвишланаётган одам “Аллоҳим, нега мени дард билан имтиҳон қиляпсан?!” дея маломат қилаётган бўлмайдими?\nЛут алайҳиссаломни аёли билан синаган Аллоҳга “Мени нега жуфтим билан имтиҳон қиласан?” дейиш учун маънавий ҳуқуқим бор, деб ўйлайсизми?\n“Биродар, улар Пайғамбар, биз оддий одамлармиз!” дея эътирозга шошилманг. Пайғамбарлар ҳам биздай ўксиган, йиғлаган, Аллоҳга сиғинган инсонлар бўлган. Аллоҳ таоло томонидан хос сифатлар билан сийлангани ва танлангани ул зотларнинг “инсонга хос” изтиробларга таъсирсиз бўлган, деган маънони билдирмайди. Бизнинг вазифамиз – ҳаётни тўғри тушуниб қабул қилишдир. Пайғамбарларни дарду изтироблар, ғам-қайғудан йироқ тутмаган Аллоҳ, бизни ҳам ташвишлардан холи яшатмаслигини унутмаслигимиз керак.\n15:30 / 14 март 575\n07:45 / 15 март 901\nҚуръонда лаънатланган дарахт бор экан. У қайси дарахтЖавоб Бисмиллаҳир роҳманир роҳийм.Имом Бухорий ва бошқа муҳаддисларнинг ривоят қилишларича, Қуръонда зикри давоми...\n9177 21:15 / 25.12.2018\nАбдуллоҳ ибн Масъуд розияллоҳу анҳудан ривоят қилинади.Расулуллоҳ соллаллоҳу алайҳи васаллам .Аллоҳдан ҳақиқий ҳаё ила ҳаё қилинглар, дедилар..Эй Аллоҳнинг давоми...\n774 10:30 / 11.12.2018\n1819 08:40 / 03 июль\n4547 17:10 / 17 февраль


Истихора намози қандай ўқилади. Ўқилиш тартиби ва нияти қандай бўлади? - HIDOYAT.UZ\nАсосий саҳифа FAQ Истихора намози қандай ўқилади. Ўқилиш тартиби ва нияти қандай бўлади?\nЧоп этилди Fevral 26, 2019 Истихора намози қандай ўқилади. Ўқилиш тартиби ва нияти қандай бўлади?da fikr bildirishni o'chirish


ТАЛАБАЛАР МЎЙНОҚНИ ЎРГАНАДИ\nЖанжал фожиали якунланди\n23 сентябрь куни Қашқадарё вилоятининг Чироқчи туманида яшовчи Т.Қ. «Ҳайиткўл» МФЙ ҳудудида ўзаро жанжал оқибатида Ш.Ж.нинг бошига тош билан уриб, жароҳат етказиб, воқеа жойидан яширинган. Ш.Ж. эса касалхонага ётқизилиб, кўрсатилган тиббий муолажаларга қарамай вафот этган. Кўрилган чора-тадбирлар натижасида Т.Қ. ушланди. Ҳолат юзасидан жиноят иши қўзғатилган. Тергов ҳаракатлари олиб борилмоқда.\nҚимматбаҳо буюмлар ўғриси қўлга олинди\nТошкент шаҳрининг Учтепа туманида шу йил 28 август куни номаълум шахс Тақачи кўчасида яшовчи У.Б.нинг уйига очиқ қолган эшик орқали кириб, қимматбаҳо буюмларни ўғирлаб кетган. Ҳолат юзасидан жиноят иши қўзғатилган эди. Кўрилган чоралар натижасида Қашқадарё вилояти Қарши туманида яшовчи Н.М. исмли аёл ушбу жиноятни содир этганликда гумон қилиниб ушланган. Тергов давом этмоқда.\n«Ўзингни эҳтиёт қил, қўшнини ўғри тутма»\nШу йил 5 сентябрь куни Сирдарё вилоятининг Янгиер шаҳрида яшовчи Х.Я. исмли аёл ИИБга мурожаат қилиб, 4 сентябрь куни номаълум шахс унинг уйига очиқ қолган эшиги орқали кириб, хонасидан қимматбаҳо буюмларини ўғирлаб кетганлигини маълум қилган. Ҳолат юзасидан жиноят иши қўзғатилган эди.\nКўрилган чоралар натижасида ушбу жиноятни Андижон вилояти Олтинкўл туманида яшовчи Г.М. исмли аёл содир этганликда гумон қилиниб, қўлга олинди. Тергов давом этмоқда.\nПиёдани уриб юбориб, воқеа жойидан қочиб кетди\nСирдарё туманида шу йил 25 сентябрь куни номаълум ҳайдовчи давлат рақами аниқланмаган автомашинани «Тадбиркор» МФЙдан ўтувчи «Термиз-Тошкент» йўлида ҳайдаб кетаётиб, йўлни кесиб ўтаётган пиёда Р.Х.ни уриб юбориб, унга биринчи тиббий ёрдам кўрсатмай, воқеа жойидан қочиб кетган.\nНатижада Р.Х. олган жароҳати сабаб воқеа жойида ҳалок бўлган. Ушбу йўл-транспорт ҳодисасини содир этган номаълум ҳайдовчини аниқлаш ва ушлаш чоралари кўрилган. Ҳолат юзасидан жиноят иши қўзғатилиб, тергов ҳаракатлари олиб борилмоқда.\nҲурматли фуқаролар, ушбу йўл-транспорт ҳодисасига гувоҳ бўлиб, ҳайдовчи ва автомашина ҳақида бирон-бир маълумотга эга бўлсангиз, ички ишлар органларининг ҳудудий бўлинмаларига мурожаат қилишингизни ёки «102» телефон рақамига қўнғироқ қилиб, хабар беришингизни сўраймиз. Бу билан сиз бир жиноятни очишга ва ушбу шахс томонидан бошқа турдаги жиноятлар содир этилишининг олдини олишга ҳисса қўшган бўласиз.\nМаст ҳолда турмуш ўртоғига жароҳат етказди\nҚашқадарё вилоятининг Шаҳрисабз шаҳридаги А.Қодирий кўчасида яшовчи И.М. маст ҳолда уйида оилавий жанжал кўтариб, турмуш ўртоғи Г.М.нинг кўкрак қисмига пичоқ билан уриб, жароҳат етказади Г.М. касалхонага ётқизилган. И.М. қўлга олинган.\nҲолат юзасидан жиноят иши қўзғатилиб, тергов ҳаракатлари олиб борилмоқда.\nЎз танишини пичоқлади\n25 сентябрь куни Фарғона шаҳрида яшовчи А.Х. ўзаро жанжал оқибатида таниши А.И.нинг қорин қисмига пичоқ билан уриб, жароҳат етказган.\nНатижада А.И. касалхонага ётқизилиб, А.Х. қўлга олинган. Ҳолат юзасидан жиноят иши қўзғатилиб, тергов ҳаракатлари олиб борилмоқда.\nЎзбекистон Республикаси ИИВ Жамоатчилик ва оммавий ахборот воситалари билан алоқалар бошқармаси ходими.


Россиянинг Ўзбекистонга экспорт ҳажми нима сабабдан тушиб кетди?\n23:45 / 15.02.2017\n15 февраль куни Россия Федерацияси Ҳукумат раиси ўринбосари Дмитрий Козак бошчилигидаги делегациянинг Ўзбекистон Республикасига ташрифи доирасида икки мамлакат ўртасидаги иқтисодий ҳамкорлик бўйича Ҳукуматлараро комиссиянинг 18-йиғилиши бўлиб ўтди.\nРоссия бош вазир ўринбосари Дмитрий Козак мазкур йиғилишда Ўзбекистон Республикаси Президенти Ш.Мирзиёевнинг апрель ойи бошида кутилаётган ташрифи икки мамлакат ўртасидаги муносабатларга янгича нафас бағишлашини таъкидлади.\nТадбирда қатнашган "Кун" мухбирининг маълум қилишича, Д.Козак Ўзбекистон Республикаси Россиянинг асосий савдо ҳамкорларидан бири эканлигини таъкидлаган. Хусусан, Ўзбекистоннинг Россияга пахта, мева ва сабзавот маҳсулотлари етказиб бериши бўйича икки томонлама ҳужжатлар ва протоколлар имзоланганлиги қайд этилган. 2016 йилда импорт ҳажмининг ўсиши буни амалда тасдиқлайди.\n"Умумий ҳисобда Ўзбекистоннинг Россияга экспорти 23,7 фоизга ошиб, 675 миллион долларни ташкил қилди. Шу билан бирга Россиянинг Ўзбекистонга экспорт ҳажми 13 фоизга пасайди. Бунинг асосий сабаби - экспорт товарларига қўйилаётган нархларнинг қисқарганида.\nИкки мамлакат ўртасидаги товар айирбошлаш эса 1,1 фоизга ўсган", - деди РФ бош вазир ўринбосари.\n19:12 / 02.10.2019\nСафоев «Россельхознадзор»нинг Ўзбекистонда ваколатхона очишини таклиф қилди


Техасдаги портлашда катта талафотлар кўрилди\nТехасдаги West Fertilizer ўғит заводида содир бўлган портлаш ва ёнғин оқибатида юздан ошиқ одам тан жароҳати олди. Расмийлар ҳалок бўлганлар сонини очиқламаётган бўлса-да, маҳаллий KWTX-TV телеканали Вест (West) шаҳри тез ёрдам хизмати раҳбари Жорж Смитдан (George Smith) олинган маълумотга таянган ҳолда, ҳодисада нобуд бўлганлар сони 70 га яқин бўлиши мумкинлигини хабар қилди.\nАввалроқ шошилинч ёрдам ходимлари воқеа жойида ўнлаб одам нобуд бўлгани ҳақида билдиргандилар.\nХабарларга кўра, Вест шаҳарчасидаги битта касалхонанинг ўзига 60 нафар ярадор олиб келинган.\nВест шаҳри яқинида жойлашган West Fertilizer ўғит заводидаги портлаш 17 апрел куни маҳаллий вақт билан соат 19:50 ларда содир бўлган.\nРасмийлар турли миш-мишлар тарқалишининг олдини олиш мақсадида ҳалок бўлганлар аниқ сони маълум бўлмагунча бунга оид маълумотни очиқламаётир. Бироқ маҳаллий KWTX-TV телеканали нобуд бўлганлар сони 70 кишигача бўлиши мумкинлигини айтмоқда.\nТехас штати Жамоатчилик хавфсизлиги департаментининг вакили Дин Уилсон портлашдан яраланганлар сони 100 дан ошиши мумкинлигини айтди.\n- Тан жароҳати олганлар сони жудаям кўп, эҳтимолки, юздан ошар. Одамлар ўлгани ҳақида ҳам тасдиқланган маълумотлар бор, улар сони яна ошиши мумкин, - деди Дин Уилсон.\nВест шаҳри мэри Томми Маска эса ўғит заводида содир бўлган ҳалокат бу жойларда содир бўлган нохуш ҳодисаларнинг энг фожеалиси эканини қайд этди.\nДаставвал завод омборида содир бўлган портлашдан чиққан ёнғин зум ўтмай бошқа биноларга, шу жумладан, корхона яқинида жойлашган ўрта мактаб ва қариялар уйига ўтган. Айни пайтда портлаш тўлқини заводдан анча олис бўлган биноларга ҳам шикаст етказгани айтилмоқда.\nВоқеа жойида қутқарув ишларининг олиб борилишини корхона ҳудудида қайта портлаш бўлиш эҳтимоли қийинлаштирмоқда.\nҲозир воқеа жойида бир қанча вертолёт, ўт ўчириш ва тез ёрдам машиналари ишлаяпти. Ҳодисадан жабр кўрганларга тез тиббий ёрдам кўрсатиш учун маҳаллий футбол майдонида лагер ташкил қилинган.\nВест шаҳри аҳолиси тўлалигича кўчирилмоқда. Завод атрофидаги 1,7 километр радиусда яшовчи кишиларнинг ҳаммасига ўз уйларини тарк этиш буюрилган. West Fertilizer заводидан бир неча чақирим нарида жойлашган аҳоли пунктларида яшовчи кишиларга эса хавфсизроқ жойларга кетиб туриш тавсия қилинган.\nТехас штатининг губернатори Рик Перри авария оқибатларини бартараф этиш учун штатдаги барча ресурслар сафарбар қилинганини билдирган.


“Рамазон чодири»да ўзбекистонликлар куни 2 640\nМосквада ҳар йили муборак рамазон ойида анъанавий тарзда ўтказилиб келинаётган “Рамазон чодири” ҳайрия-маърифий тадбири ҳақида хабар берган эдик. Шу кунларда Марказий Осиё мамлакатлари диаспоралари вакиллари мезбонлик қилиб, маданий-маърифий тадбирлар ўтказилиб борилмоқда.\nРасмий очилиш маросими 6 июнь кунида бўлиб ўтган «Рамазон чодири» йиғинининг ўн учинчи кунида ўзбекистонликлар ўз меҳмондўстликлари билан бирга маърифий ва маданий дастурларини намойиш этишди.\nМаросимни Мемориал масжидининг имом-хатиби Шамиль Аляутдинов кириш сўзи билан очди. Тадбирда Ўзбекистон Республикаси тарихи ва алломалари ҳақидаги видеолавҳалар намойиш этилди, куй-қўшиқлар янгради, муборак рамазон табриклари изҳор этилди.\n“Рамазон чодири”да ифторлик учун ташриф буюрган нафақат мусулмонлар, балки бошқа дин вакиллари ҳам исломий бағрикенглик ва олийҳимматдан баҳраманд бўлдилар.\n«Рамазон чодири» маърифий-маданий дастурлари ва ифторликлари Рамазон Ҳайити айёмига қадар давом этади.\nСуратларда: «Рамазон чодири» маросимидан лавҳалар.


Энергетика вазирлиги тизимдаги корхоналарга ҳаво совишига тайёрланиш бўйича кўрсатма берди\n20:17 / 21.01.2021\n21–23 январ кунлари Ўзбекистон ҳудудига ғарбий Қозоғистон орқали Россиядан совуқ ва нам ҳаво кириб келиши кутилмоқда. Энергетика вазири ўринбосари Беҳзод Норматов шу муносабат билан тизимдаги компанияларга факсограмма юборди.\nЎзгидромет маълумотига кўра, 21–22 январ кунлари шамол тезлиги 25–28 м/с.гача кучайиши, ҳаво ҳарорати 8–10 даражагача пасайиши мумкин.\n«Шу муносабат билан тизимдаги барча корхоналарда саноат хавфсизлиги ишлари кучайтирилсин, технологик режимларга риоя қилиниши ва истеъмолчиларга барқарор энергия етказиб бериш бўйича тегишли чоралар кўрилсин», – дейилади вазир ўринбосарининг 20 январь кунги хатида.\nЭслатиб ўтамиз, аввалроқ йўлларда яхмалак бўлиши мумкинлиги маълум қилинганди. Синоптикларга кўра, 22–23 январда ўртача кеча-кундузлик ҳаво ҳарорати меъёрдан 8–10 даражага паст бўлади.\nЎзбекистонда бу йилги қиш нисбатан эртароқ бошланди, ноябрь ойининг иккинчи ярмидаёқ ҳаво кескин совиб, куз-қиш мавсумига тайёргарлик кўнгилдагидек бўлмагани аён бўлди.\nДекабрь ойи охири – январь ойи бошларида Ўзбекистонда ҳаво ҳарорати кўп йиллик меъёрлардан сезиларли даражада паст бўлди. Қаҳратон совуқ кунлари қатор энерготизимларда авариялар кузатилди, оқибатда кўплаб туманлар ёппасига электрдан узилди, аксар ҳудудларда истеъмолчилар одатдагидан кўпроқ вақт электр энергиясисиз қолди, бу орада аҳоли хонадонларида бир неча марта газ портлашлари рўй берди.\nКуни кеча энергетика вазири Алишер Султонов об-ҳаво яна совуқлашиши бўйича прогноздан хабардор экани ва тегишли чоралар кўрилаётганини маълум қилиб, истеъмолчилардан энерготежамкорликка эътибор қаратишни сўради.\n19:06 / 22.02.2021\n«Тахиатош» ИЭСда иккинчи буғ-газ қурилмаси тўлиқ қувватга чиқарилди\n15:33 / 22.02.2021\nАҚШда фарзанди совуқда ҳалок бўлган оила энергетика компаниясидан 100 млн доллар талаб қилди\nЎзбекистон энергетика бозори регулятори ташкил этилади


Сенатор кириш имтиҳонлари учун яратилган шароитлар...\n07.09.2020 17:10 0 1421\nЯқинда Олий Мажлис Сенати аъзоси Ш. Жалолов ва халқ депутатлари Самарқанд вилояти Кенгаши депутати С.Нажмиддинова олий таълим муассасаларига қабул жараёнлари, кириш имтиҳонларида абитуриентларга яратилаётган шароитларни яхшилаш, тест синовлари топшириш жараёнларининг шаффофлигини таъминлаш, конун бузилиши ва муаммоли ҳолатларни аниқлаш мақсадида Самарқанд давлат архитектура ва қурилиш институтида бўлди. Шунингдек, имтиҳонга тайёргарлик жараёнларига эътибор қаратилиб, бу борадаги ишларнинг самарадорлигини янада ошириш юзасидан таклиф ва тавсиялар берилди. Бу ҳақда Ўзбекистон Республикаси Олий Мажлиси Сенатининг Ахборот хизмати маълум қилди.\nМаълумот ўрнида айтиш мумкин, жорий йилда мазкур олий ўқув юртига жами 10650 нафар абитуриент ҳужжат топширган. Уларга имтиҳон жараёнларини босқичма-босқич амалга оширишлари учун барча шарт-шароитлар яратилган.\nСенатор кириш имтиҳонлари\nЖамият 17/02, 18:07\nСиёсат 04/02, 15:23\nБухоро вилояти ҳокими Ботир Зарипов сенаторликка сайланди\nСиёсат 03/02, 10:11\n«Адолатли», «халқпарвар» ва «меҳнаткаш» сенаторлар номи маълум бўлди


Сирли яхшилик – Mulohaza.uz\nНабирасининг саросимали овозидан кўнгли алланечук бўлиб кетди. Кексайганда юрак қурғур қафасга тушган қушдек питирлаб турар экан-да, деган ўй билан юзига фотиҳа тортди.\n— Нима гап, тинчликми? Намунча, эрта тонгдан ҳовлиқасан? — дея бўсағада турган набирасига юзланди.\n— Буви, кимдир эшигимиз тагига бир дунё нарса ташлаб кетибди.\nНабирасининг сўзларидан Ҳожар бувининг кўнглига ғулғула оралади. Қаричилик қурсин, оёғини зўрға кўтарганча набираси ортидан дарвоза томон аранг судралди.\nҚизиқ, ҳализамон эшик тамбасини тушираётганимда ҳеч гап йўқ эди-ку, — дея кампир ўзига-ўзи таскин бера бошлади.\nДарҳақиқат, дарвоза тагида бир қоп ун, елим идишда ёғ, ярим қопдан мўлроқ гуруч, уч-тўрт қоғоз қутида шакар ва бир қанча ўқув қуроллари турарди. Ҳожар буви кутилмаган совғани кўриб, ҳангу манг бўлди-қолди. Кўнглини безовта қилаётган ёмон ўйлар дайди шамолдек тарқаб кетди. Оёқ-қўлидан мадор кетиб, беҳол чўккалади. Набираси эса ўқув қуролларни қўлига олиб, севинганидан «Буви, буларни ким ташлаб кетди?» — дея кетма-кет савол берарди.\n— Болам, қўлингдагиларни бир четга қўя тур. Тез бориб маҳалла идорасидан раисни чақириб кел. Яна булар бошқа бировга тегишли бўлмасин, — дея набирасининг қўлидагиларни олиб, елим халтага солди.\n— Бувижон, тонг саҳарда оқсоқол идорага келмайди-ку?!\n— Ҳа-я, эсим қурсин, улар ҳали-бери ишга бормайди. Унда сен тезда Акром муаллимни чақириб кел. Ўқимишли одам-да, кўп нарсага ақли етади.\nЗум ўтмай, Акром муаллим етиб келди. Ҳожар буви унга бўлган воқеани гапириб берди. Муаллим вазиятни кампирнинг набирасидан йўл-йўлакай эшитган бўлса-да, сир бермади.\n— Буларни ким ташлаб кетди экан-а, иним, — деди буви ҳайратини яширолмай.\n— Аяжон, сиз бундан хавотирга тушманг. Яхшиси, бундай саховат, мурувват кўрсатган, «Ўнг қўлинг қилган хайрни, чап қўлинг билмасин», қабилидаги ҳикматли сўзга амал қилган инсонларни дуо қилинг, — деди бувини хижолатли ҳолатдан қутқариш учун.\nҚўшнисининг уйидан чиққан Акром аканинг хаёлига шу он шогирди Ҳумоюн келди. Ёш тадбиркор устозининг уйига келган пайтда Ҳожар бувининг набираси рўзғорга керакли нимадир сўраб чиққанди. Шунда устоз шогирдига қўшниси ҳақида гапириб, уни хайрли ишларга чорлаганди.\nДемак, шогирд устозининг сўзларидан тўғри хулоса чиқарибди. Бундан Акром муаллимнинг кўнгли тоғдек кўтарилди. Муҳтожларга ўз вақтида ёрдам қўлини чўзадиган шогирдлари борлигидан фахрланди…\nКўрилган : 527


Murad Buildings | Янгиликлар | Таваллуд кунимизни қандай нишонлаймиз?\nТаваллуд кунимизни қандай нишонлаймиз?\nАксарият одамлар янги ва чиройли уйда хонадон сотиб олиб, унга дарҳол кўчиб киришни истайди. Аммо барча ҳам таъмирлаш ва безаш ишлари билан шуғулланишни хоҳламайди. Агар таъмирланган тайёр хонадонни сотиб олмоқчи бўлсангиз, бу одатда деярли икки баравар қимматга тушади.\nMurad Buildings компанияси ўз таваллуд айёми муносабати билан харидорларга совға сифатида янги «Кўкча қўрғони» турар жой мажмуасидаги хонадонларни бепул таъмирлаб беришга қарор қилди.\nУй жорий йилда қуриб битказилган. Бир нечта хонадон эгаларига кўчиб киришга ҳам улгурди, қолганларида эса таъмирлаш ишлари давом этмоқда. Компания ўзи таъмирлаши ва безаши учун бир нечта хонадонни танлаб олди ва уларни биринчи бўлиб сотиб олишга улгурган харидорларга топширишни режалаштирмоқда.\nФақат уч кун давомида — 5, 6 ва 7 декабрь кунлари сизда таъмирланган хонадонни таъмирланмаган хонадон нархида сотиб олиш имконияти бўлади. Шу кунларда «Кўкча қўрғони» турар жой мажмуасида очиқ эшиклар куни ўтказилади. Уч кун давомида компания раҳбарияти ҳар бир ташриф буюрувчи учун объект бўйлаб экскурсия уюштиради!\nБепул таъмирдан ташқари Murad Buildings компанияси бу хонадонлар сотувидан тушган маблағларнинг бир қисмини Тошкент шаҳрининг бошқа ҳудудларида болалар майдончаларини яратиш учун сарфлашни режалаштирмоқда.


БИЗ БИР ЖАМОАМИЗ\nМудофаа вазирлиги Ахборот ва оммавий коммуникациялар департаменти фаолиятига назар\nТараққиёт журналистиканинг ривожи, жанрларининг муттасил шаклланиб боришига ҳам таъсир этмай қолмайди. Оммавий ахборот воситалари ҳаётдан олдинда бўлиши керак, дейди назариётчиларимиз. Йўқ, аслида ундай эмас. Аслида журналистика ҳаёт билан, ўзгаришлар билан баб-баравар қадам ташлаши лозим. Ана шундагина унинг таъсирчанлиги ортади, оммани ўзига эргаштира олади.\nҲарбий журналистика ҳам замон билан ҳамнафас одимлаётган, тараққий этаётган соҳалардан бири. Ўтган қисқа вақт ичида бу йўналишда ўзгаришлар амалга оширилганини республикамиздаги барча ҳарбий округларда матбуот хизматлари ташкил этилгани мисолида кўришингиз мумкин. Эндигина шу соҳага қадам қўйган ёш журналистлар учун Ўзбекистон журналистика ва оммавий коммуникация университетида ташкил қилинган «Ҳарбий журналистика» курслари ўзига хос мактаб вазифасини ўтамоқда. «Ватанпарвар» Бирлашган таҳририяти ҳамда Қуролли Кучлар медиа маркази негизида ташкил этилган Мудофаа вазирлиги Ахборот ва оммавий коммуникациялар департаменти кенг оммани ҳарбий соҳага оид ахборот билан таъминлаётган катта даргоҳга айланди.\nИлгариги кичик жамоаларнинг эндиликда сафи кенгайган. Ахборот ва оммавий коммуникациялар департаменти таркибида янги бошқарма ва бўлимлар фаолияти ташкил этилди ҳамда улар соҳа сирларини яхши ўзлаштирган, креатив фикрлайдиган мутахассислар билан бутланди. департаментнинг Ахборот-таҳлил медиа бошқармаси аҳолини ҳарбий мавзудаги кўрсатувлар, ахборотлар, роликлар билан таъминлаш ва уларни янгилаш билан шуғулланаётган бўлса, «Ватанпарвар» газетаси ва «Ўзбекистон армияси» журнали юртимизда юз бераётган улкан ўзгаришлар, Қуролли Кучларимизда амалга оширилаётган изчил ислоҳотлар, ёшлар, оила ва ижтимоий ҳаётга оид масалалар билан бир қаторда буюк аждодларимизнинг бетакрор маънавий мероси, қадриятларимиз, бадиий ижод намуналари ҳамда фан, маданият ва спорт мавзуларини янгича ёндашувда, қизиқарли тарзда муштарийларга тақдим этмоқда.\n«БУ ДАРГОҲ МЕН УЧУН ҚАДРЛИ»\nМудофаа вазирлиги Ахборот ва оммавий коммуникациялар департаменти ёш ва тажрибали ходимлар билан бутланганини айтдик. Ана шундай ёшлардан бири Муҳаммаджон Хўжаевдир.\n– Бу даргоҳга ишга келишдан олдин «XXI ASR» ижтимоий-сиёсий газетасида фаолият юритганман, – дейди у. – Ҳарбий соҳа менга нотаниш эмас. Чунки 2017 йилда «Ватанпарвар» Бирлашган таҳририятида ташкил этилган «Маҳорат мактаби»да сабоқ олганман. Бу сабоқ бутун умрга татийди. Машғулотларда тажрибали мутахассислардан тармоқ журналистикасида ишлаш хусусиятлари, газета ва журналга материал тайёрлаш методикаси ва ҳарбий мавзуни ёритишда аҳамият бериладиган жиҳатларни ўргандим. Ўшанда кўнглимда ҳарбий журналист бўлиш истаги пайдо бўлган эди. бугун истагим амалга ошди. Мен, албатта, яхши ҳарбий журналист бўламан.\nЯна бир ҳамкасбимиз Шоҳсанам Нишонова «Дугоналар» журналида фаолият юритган. Ёш, изланувчан журналист учун ҳарбий соҳа нотаниш эмас. Негаки, у ҳарбийлар оиласида камолга етган. бу мавзуда қалам тебратиш Шоҳсанамга ҳам қийинчилик туғдирмайди. Келинг, унинг сўзларига қулоқ тутамиз:\n– Университетга борсам, Мудофаа вазирлигининг ходимлари янги ташкил қилинган Мудофаа вазирлиги Ахборот ва оммавий коммуникациялар департаментига ишга таклиф қилиб келишган экан. Ижодкор одамни бундай ташкилотлар «бўғиб» қўяди, қолаверса, ҳаммани ҳам олавермайди дедим. Бироқ биз билан суҳбатлашган ҳарбий либос кийган аёл ҳавасимни келтирди. Минг ҳаяжон билан айтилган вақтда суҳбатга келдим. Қарасам, ижодкорлар орасида ўзига яраша ўринга эга бўлган Исломжон Қўчқоров бу жамоада ҳам анча ҳурмат қозонибди. Бобур Элмуродни яхши биламан, ўз сўзига, услубига эга ижодкор. Наргиза Асадова билан кўрсатувларга бирга чиққанмиз. Алибек Анварийни виртуал танийман-у, ҳаётда кўрмаганман. Хуллас, мени ишга қабул қилишди! Бу қувончли воқеа эди. Ҳарбий-ватанпарварлик бўлимида иш бошладим. Очиқчеҳра ҳамкасбларимнинг самимий кутиб олишлари ишга меҳр қўйишимга сабаб бўлди. Энг асосийси, ижод эркинлиги таъминланган. Жамоанинг аҳиллиги зиммамизга янада масъулият юклайди. Бу меҳрга лойиқ бўлиб, ишончни оқлаш керак. Уларнинг меҳри сезилди, бироқ бизнинг ҳам қадамимиз, ишга олиб кирган янгиликларимиз кўриниши зарур. Шу йўлда ҳаракатдамиз. Энди ишлаш керак бу кенгликларда.\nЁшларнинг орзулари улкан, қалбларида иштиёқ алангаси кучли. Бу эса ҳарбий журналистиканинг истиқболи, иқболи порлоқ эканлигидан дарак беради.


Екатеринбург сабзавот базасида пиёзлар орасида яширилган гиёҳванд моддаси аниқланди\n13:40 / 20.06.2016\nРоссиянинг федерал хавфсизлик хизмати (ФХХ) ходимлари Екатеринбургдаги мева-сабзавот базасида 20 тоннали фура ичидан сохта пиёз кўринишига келтирилган 25 кг героин гиёҳвандлик моддасини аниқлашди. Бу ҳақда Свердловск вилояти федерал хавфсизлик хизмати бўлими матбуот хизмати хабар бермоқда.\n“Ўтган ҳафтада белгиланган схемага асосан 4-сонли мева-сабзавот базасида 20 тонналик фура текширилганда унинг ичидан пиёз кўринишига келтирилган гиёҳвандлик моддаси аниқланди. Текширув ишлари давомида 230 та пиёз ҳолатига келтирилган 25 кг гиёҳвандлик моддаси топилди. Мутахассис текширувидан сўнг, қадоқчалар ичидаги модда героин эканлиги маълум бўлди”, - дейилади матбуот хизмати берган маълумотда.\nМутахассисларнинг баҳо беришича, ушбу героин тури юқори концентратланган гиёҳвандлик моддаси бўлиб, “999” номи билан аталади. “Ушбу маҳсулотнинг қора бозордаги нархи 1 кг учун 20 минг АҚШ доллари этиб белгиланган”, деб қўшимча қилган бошқарма.\nКонтрабанда ташкилотчиси Тожикистон фуқароси бўлиб, гиёҳванд моддаларни Қирғизистондан Уралга олиб ўтаётган бўлган. Унга нисбатан Россия Федерацияси қонунчилигига асосан жиноят иши қўзғатилган.


2 октябрь куни қандай об-ҳаво кутилмоқда? — Teleradio.uz\n2 октябрь куни қандай об-ҳаво кутилмоқда?\nТошкент шаҳри. Ҳаво ўзгариб туради, ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 8-10 даража илиқ, кундузи 22-24 даража иссиқ бўлади.\nҚорақалпоғистон, Хоразм вилояти. Ҳаво ўзгариб туради, ёғингарчилик кутилмайди. Шамол шимоли-шарқий 7-12 м/с тезликда эсади. Ҳарорат кечаси 2-7 даража илиқ, кундузи 20-25 даража иссиқ бўлади.\nБухоро ва Навоий вилоятлари. Ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 3-8 даража илиқ, кундузи 18-23 даража иссиқ бўлади.\nТошкент, Самарқанд, Жиззах ва Сирдарё вилоятлари. Ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 5-10 даража илиқ, кундузи 18-23 даража иссиқ бўлади.\nҚашқадарё ва Сурхондарё вилоятлари. Ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 5-10 даража илиқ, кундузи 20-25 даража иссиқ бўлади.\nАндижон, Наманган ва Фарғона вилоятлари. Ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 5-10 м/с тезликда эсади. Ҳарорат кечаси 5-10 даража илиқ, кундузи 18-23 даража иссиқ бўлади.\nРеспубликанинг тоғли ҳудудлари. Ҳаво ўзгариб туради, республиканинг тоғ олди ва тоғ ҳудудларида ёмғир ёғади, баланд тоғли ҳудудларда қорга айланиши мумкин. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 0-5 даража, кундузи 10-15 даража илиқ бўлади.\nMahalliy / Ob-havo / Xabarlar\t01.10.2020


Ўзбекистонда Давлат бюджети дефицити 7 трлн сўмга яқинлашди | Qalampir.uz\nЎзбекистонда Давлат бюджети дефицити 7 трлн сўмга яқинлашди\nЖамият\t10 Август 11:47 5207\n2020 йил биринчи ярим йилликда Давлат бюджети дефицити 6 трлн 721,9 млрд сўмни ташкил этди. Бу ҳақда Молия вазирлиги хабар берди.\nДавлат бюджетининг 2020 йил 6 ойлик даромадлари 58 трлн 157 млрд сўмга ёки тасдиқланган йиллик параметрга нисбатан 45,3 фоизга ижро этилди. Ҳисобот даврида ўтган йилнинг мос даврига нисбатан 15 фоизга кўп маблағ туширилишига эришилди.\nДаромадларнинг 19 739,6 млрд. сўми (жами даромадларнинг 33,9 фоизи) бевосита солиқлар, 21 трлн 510,8 млрд. сўми (37,0 фоиз) билвосита солиқлар, 9 трлн 695,4 млрд. сўми (16,7 фоиз) ресурс тўловлари ва мулк солиғи ва 7 трлн 211,2 млрд сўми (12,4 фоиз) бошқа даромадлар ҳисобидан шакллантирилди.\nДавлат бюджетининг 1-ярим йиллик харажатлари эса 64 трлн 878,9 млрд сўмни ёки ЯИМга нисбатан 25,4 фоизни ташкил этди.\nЖами харажатлар таркибида ижтимоий соҳа харажатлари энг кўп улушга (53,4 фоиз) эга бўлиб, ушбу йўналишда фаолият юритаётган ташкилот ва муассасаларни сақлаш ҳамда соҳага тааллуқли тадбирларни молиялаштириш учун Давлат бюджетидан 34 665,5 млрд сўм маблағ йўналтирилди.\nҲисобот даврида маҳаллий бюджетларнинг даромадлар қисми 12 870,7 млрд сўмни, харажатлар қисми эса 20 трлн 203,3 млрд сўмни ташкил этди.\nДавлат бюджети дефицит\n24 Сентябрь 11:27 154293\n25 Сентябрь 18:04 50000\n24 Сентябрь 15:09 48374\n26 Сентябрь 13:35 28179\n24 Сентябрь 16:54 27965


ЎзА - “...яхшилар олдидаги қарз”\n“...яхшилар олдидаги қарз”\nПарчалаб қабр тошин дермиз: “Лаббай!”, у замон.\nУмрининг сурурли йилларида шоир шундай лутф қилганди. Тафаккурининг уммоний теранлиги инкишоф этганидек, тириклик бозорида кўп нарса унутилади, бироқ “унутилмас асло яхшилар олдидаги қарз”! Бугун тақдир ҳукми ана шу ёзуқни ўқиб турибди: шоир фоний дунёни тарк этди, энди унинг яхшиликлари эсланади: кимгадир кўрсатган илтифоти, инсоний ёрдами ва, албатта, миннатдор ўзбек халқи учун миллий адабиёт ривожи йўлида қилган яхшиликлари! Бинобарин, академик Акмал Саидов ва Ўзбекистонда хизмат кўрсатган журналист Ғулом Мирзонинг “Сен баҳорни соғинмадингми?” хотиралар китоби ана шундай меҳр-оқибатнинг самарасидир, дейиш мумкин. Албатта, туйғулар изҳорини улуғ шоирдан ўтказиб ифодалаш қийин. Китоб номи ҳам Абдулла Ориповнинг машҳур шеъридан олинган.\nТўпламга ҳафсала ва дид билан тартиб берилган. Унда жамланган ҳар бир битик зоҳирий мавзу юзасидан ва шоир умрининг долғали йилларидаги ботиний ҳикматдан сўзлаётгандек бўлади. Зеро, унда соф расмий ёки дипломатик ёзувларнинг киритилиши ҳам маълум ҳақиқатларни далиллайди. Негаки, ўз даврида Абдулла Орипов нафақат шоир, балки йирик давлат арбоби сифатида ҳам улкан маҳобат кашф этганди. Бу табаррук исм-шариф тарихга доир кўплаб ҳужжатларда дарж этилган. Шу туфайли “Абдулла Орипов сийрати” деб номланган биринчи қисм ҳам, “Жондек азиз хотира” деб аталган иккинчи қисм ҳам тарози палласидек мантиқни ушлаб турибди. Умуман, давлат мадҳиялари ёки “Данте Алигьери” ҳақидаги теран мулоҳазалар ҳам, самимий ва эҳтиросли хотиралар ҳам ёрқин тимсолни яхлитликда тасаввур этишга самарали хизмат қилади.\nАлбатта, келажакда “ўтлуғ илҳом” билан ёзилган ҳар бир шеър турли ўлчамларда таҳлил қилинади, бу нодир санъатнинг сирини инкишоф қилишга уринилади, аммо шу изланишлар қаторида мустақил давлат мадҳияси яратилиши билан боғлиқ тафсилотлар ҳам янги тадқиқотларда, қолаверса, шоир ижодий оламини тасаввур қилишда асқотади. Ёки бир пайтда “Бугун демам у маним, маним” тарзида инкор этилган мавзунинг шоир ижодида ўзгача кўлам кашф этиш тадрижини тасаввур қилишда ҳам академик Акмал Саидовнинг мулоҳазалари йўлчироқ вазифасини бажариши мумкин. Шунингдек, шоир Абдулла Орипов ижодида анчайин дард ва шодумонлик кашф этган “Илоҳий комедия” таржимаси, Данте юртида кўрсатилган эъзоз ҳақидаги ҳароратли қайдлар ҳам Абдулла Орипов ижодининг умуминсоний моҳиятини англашда, ҳам шоир иқтидорининг энг қийин синовларга қандайин дош берганини эътироф этишда ҳужжатли далил бўлиб хизмат қилади. Таржимоннинг ўзи тан олганидек, Данте уни жаҳоний сарҳадларга олиб чиққан эди. Яна китобнинг қимматли томонларидан бири шундаки, муаллиф буюк итальян шоири маънавий дунёсини тўла тасаввур эта олган тадқиқотчи сифатида Абдулла Ориповнинг миллий Дантешуносликка қўшган ҳиссасини яхлит ва комил тарзда кўрсатиб бера олган. Бу мулоҳазалар шу йўналишдаги кейинги тадқиқотларда компас вазифасини бажариши мумкин.\nСермулоҳаза журналист ва эҳтиросли шоир Ғулом Мирзо китобда баралла “Буюк инсоний қалб соҳиби эди” дея рақам қилади. Муаллифнинг бу сидқидил эътирофи муҳтарам Абдулла ака билан учрашувлари тафсилотларида, шоирнинг ёлқинли лутфлари қайдида, ижодига мухтасар шарҳлар ва дилбар шеъриятдан ҳайратланиб, вулқондек портлаган таассуротларда ифода этилган. Айтиш мумкинки, Абдулла Орипов дастлабки шеърлари тилга тушиб, эътироф этилганидан сўнгги кунларигача шеър аҳлининг маёғига айланди, уларга устоз мақомида турди. Бугунги кунда ўзбек шеърияти янги ва мислсиз тўлқин билан тўлишгани эътироф этилмоқда. Бу ҳол, аввало, буюк Навоий соҳир нафасининг авлодларига етиб борганида зоҳир бўлса, иккинчидан, замондош шоир Абдулла Ориповнинг шеърга, унинг ҳар бир сатрига, энг майда унсурига ниҳоятда талабчанлик билан ёндашганлигининг ибрати сифатида тан олинмоқда. Абдулла Ориповда биронта бўш қофия, сакта сатр ёки юксиз қолган сўз йўқ. Шеъриятда бундай комилликка эришиш кам ижодкорларга насиб этади. Ҳозирги ёшлар ана шу талабдан келиб чиқиб, ўзларига баҳо бермоқдалар, таъбир жоиз бўлса, аввал Абдулла Ориповнинг имтиҳонидан ўтиб, кейин қалам тутмоқдалар.\nКўп асрлик шеъриятимизда Абдулла Орипов шеърий шаклни санъаткорларча сайқаллаган шоир эди, бугунги авлод ана шу юксакликдан парвозга шайланмоқда. Ғулом Мирзо эсдаликларида ана шундай муҳташамликка эришишнинг тўлғоқлари ҳақида сўз юритади, уларни жонли гувоҳ сифатида шарҳлайди. Хизмат юзасидан шоир билан ўтказган суҳбатларида эса тикланаётган юртимизда миллий адабиётнинг ривожланиши, бу жараённинг умумжаҳоний ва ички эврилишлари ҳақида жўяли фикрлар изҳор қилинади.\nТўпламга “Китоб нима учун шундай номланди?” деган мухтасар сўзбоши ёзилган. Унинг ҳар бир фаслига шоирнинг моҳиятни яна ҳам равшанроқ ифодалайдиган гўзал шеърлари берилган. Бу ҳол худди узукка кўз қўйгандек ярашган, ҳар бир саҳифадан гўёки шоир боқиб тургандек ва эътирофларга ўзи жавоб бераётгандек бўлади. Умуман, бу китобнинг юзага келиши миллий маданиятимизнинг буюк арбоби Абдулла Орипов дунёсини инкишоф этишда кўплаб янги далилларга бойлиги билан қимматли. Ўз даври адабий муҳитида пўртана юзага келтира олган мўътабар зот – “ўзимизнинг Абдулла акамиз” ҳақида ҳали кўплаб китоблар яратилади. Бу тўплам шу қаторда муносиб ўрин эгаллаши шубҳасиз.


Умидахон тўйхона жанжал кўтарди!? - 29 Января 2018 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nВторник, 14.07.2020, 23:35\nГлавная » 2018 » Январь » 29 » Умидахон тўйхона жанжал кўтарди!?\nКуни кеча хонанда "Уммон” тўйхонасида ҳамкасби билан гап талашиб, уришиб кетишгани ҳақида гап тарқади. Гувоҳларнинг айтишича, Умидахонни "рақиби” санъатга энди кириб келган хонандалардан бири Хадича экан. Ким биринчи тўйхона саҳнасига чиқаркан дея кўтарилган жанжал меҳмонларнинг эътиборини тортмасдан қолмади. Ҳатто тўй эгаси ҳам аралашганини таъкидлашяпти. Хўш, хонандалар ўртасида нима гап-сўз бўлди, улар нима талашганини билиш учун улар билан боғландик.\nУмидахон: — Биринчидан, мени бундан гап-сўз, миш-мишларга аралаштиришларини хоҳламайман. Иккинчидан "Уммон”га борганимга ҳам анча бўлди. Учинчидан хонанда Хадича тўйларга умуман чиқмайди. Бундай бўлмағур гапларни тарқатган инсонга инсоф берсин.\nТўйхонада навбат талашиб, ким биринчи саҳнага чиқиши менинг ишим эмаслигини ҳам алоҳида таъкидлаб ўтиш керак. Бу масалаларни маъмурим ҳал қилади.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 760 | Добавил: Sherlaruz.CoM | Рейтинг: 0.0/0


Эрининг хиёнати мода империясига асос солишига сабаб бўлган Энне Бурда ҳикояси - Daryo\n17:45, 06.09.2020 26520\nОддий уй бекаларидан тортиб мода ихлосмандлари ва танқидчилар томонидан ҳам эътирофга сазовор бўлган, қиммат либос сотиб олишга қурби етмаганларга андоза асосида ўз қўли билан ўзига хос либос тикиш имконини берган «Бурда» журналининг машҳур бўлишида германиялик Энни Бурданинг роли катта ва унинг ҳаётида юз берган воқеалар билан боғлиқ. «Домашний очаг» журнали миллионлаб аёлларга илҳом берган, ҳаётда ўз ўрнини топиш учун ўрнак бўла оладиган аёл ҳақида ҳикоя қилади.\n1909 йилда дунёга келган Энне Магдалена Леммингернинг онаси босиқ, оиласи, фарзандлари ва эри учун ўзини бағишлаб, ўз хоҳиш ва истаклари ҳақида ҳатто ўйлаб ҳам кўрмайдиган аёл бўлган. Эннени ёшлигидан бир савол қийнаган — инсон қандай қилиб бунчалик ўзини қурбон қилиши мумкин?\nНамунали она ва рафиқа\nКатта ҳаётга қадам қўяётган бир вақтда Энне қанчалик истамасин ҳаёти онасиникига ўхшаб кетган, замонасидаги аёллар сингари бошқа танлови бўлмаган. Монастирлик мактабининг тижорат курсини тамомлаган Энне маҳаллий элекростанцияда ҳисобчи бўлиб ишлай бошлайди. Кунлардан бир куни электроэнергияга тўлов қилиш учун кичикроқ босмахона эгаси, келишган Франц Бурда кириб келади. Тарбияли, ёқимли қиз Францнинг юрагидан уради, у ҳам ўз навбатида қизда қизиқиш уйғотади ва тақдир учраштирган жуфтлик 1931 йилда муносабатларини никоҳ билан боғлайди. Намунали рафиқа ва уч боланинг онаси бўлган Энне 20 йиллик умрини уй юмушлари ва ошхонадан чиқмасликка бағишлайди. Ташқаридан қараганда ҳаммаси мукаммалдек—унда ҳаммада бўлиши керак бўлган уй, эр ва фарзандлар бўлган, лекин у ёшлиги, меҳр-муҳаббати ва умрини бағишлаган турмуш ўртоғи Франц томонидан қадрланмайди— эри унга хиёнат қилади. Франц котибасига илакишиб қолган, уларнинг никоҳсиз туғилган фарзанди ҳам бор эди.\nЭнне ҳаммасига нуқта қўйганида Франц уни ёқтириб қолган вақтдагидек ёш ва гўзал бўлмаган. 40 ёшда ҳаётнинг янги саҳифасини очиш осон бўлмайди. Лекин у ўзини қўлга олади. Биринчи бўлиб ишни яхши адвокат ёллашдан бошлайди ва эри севгилисига совға қилиб юборган журнал ва босмахонани тортиб олади. Журнал ҳеч қандай даромад олиб келмаётганига қарамай, Энне уни турмуш ўртоғи ундан кечиб танлаган аёлда қолдиришни истамаган.\nМустақил ва муваффақиятли\nСевган инсони томонидан қадрсизланиш ва хиёнат Эннега қаттиқ таъсир қилган ва у ҳаёти ўзи бир вақтлар истамаган онасининг ҳаёти сингари зерикарли ва маънисиз ўтаётганини тушуниб етган. Шундан кейин тикишни билмаслиги ва журнал нашри билан шуғулланиб ҳам кўрмаганига қарамай, муваффақиятга мустақил равишда эришишга ва аёлларнинг чиройли кўринишига ёрдам беришга аҳд қилади.\nИшга боши билан шўнғиб кетган Энне тикувчиларни ўзи излаб топиб, уларнинг қандай ишлаётганини назорат қилиб турган. Фотографларни ёллаб, журнал учун энг яхши модель ва энг сифатли кадрларни танлаган. Журнал дизайнидан тортиб, кутюрлик ва нашр фаолиятини ҳам яхшилаб ўрганган.\nУрушдан кейин Германия аёлларига берган ёрдами\nАёлнинг ҳаракатлари бежиз кетмаган. 1950 йилда чиқарилган «Бурда моден» журналининг янги сони бир зумда харид қилинган. Уруш тафти ҳали кетиб улгурмаган Германия аёллари учун мазкур журнал айни муддао бўлган: эндиликда улар ортиқча харажатсиз, сифатли андоза ва дидни уйғунлаштириб ҳам чиройли кийиниши мумкин эди.\nУрушдан кейин бошқа давлатлар қатори Германияга ҳам осон бўлмаган, сиёсий ва ҳокимиятдаги ўзгаришлар, ишлаб чиқариш оқсаган, дўкон пештахталари бўшаган бир вақтда салбий жараён ва қийинчиликлардан азоб чеккан инсонлар қалби гўзаллик истаган. Энне эса мазкур вазият жиловини қўлга олишга муваффақ бўлган, журнал адади икки йил ичида 100 мингдан 500 мингга кўтарилади, унинг ҳар бир сони чақмоқ тезлигида сотилиб кетади.\nЭрини кечиради, лекин энди бу муҳим эмасди\nМуваффақиятга эришган Энне энди ўзини алданган бахтсиз аёлдек эмас, омадли бизнесвумен, аёллар ҳаётига янги ранг бера олган тадбиркор сифатида ҳис қила бошлайди. У эрини кечириб, эрига жазмани фарзанди билан шаҳардан чиқиб кетиш шарт билангина оиласида қолишга рухсат беради. Лекин энди ҳаммаси аввалгидек эмас, у фарзандлари учунгина оиласини сақлаб қолганди. У бошини ишдан кўтармай, дам олиш куни нималигини билмай ишлаган, агар ўзиникига ўхшаган рақобатчи журнал пайдо бўлса, уларни битта қолдирмай сотиб олган. Журнал СССРга қайта қуриш даврида 1987 йилда кириб келган. Бу вақтга келиб «Бурда» энди нафақат пули йўқлигидан андоза асосида кўйлак тикишни истаганлар учун балки, ижодий элита учун ҳам севимли нашрга айланган. Журнал аёлларга ўз қўли билан ўзига хос бичимли либосларни тикиш имконини берган.\nЭнне Бурда 90 йилларга қадар журналнинг бош муҳаррири сифатида фаолият олиб борган. Кейинроқ эса ўзининг дам олиши кераклигини тушуниб етган ва саёҳат қилишни бошлаган. Ташриф буюрган мамлакатларида уни қиролича сингари кутиб олишган, унинг кийиниш услуби барчани лол қолдирган. 96 ёшида ҳаётдан кўз юмган Энненинг умр йўли бошқа аёлларга ҳаёт зарбаларида синмасдан, ўзини қўлга олган ҳолда кўп нарсага эриша олиши ва энг сара нарсаларга арзишини англаши учун ўрнак бўла олади.\nТрампнинг шахсий душмани: Камала Харрис ким ва нима учун ҳамма у ҳақда гапирмоқда?\n«Бриллиантлар қироли»нинг «қимматбаҳо буюмлар саройи» ҳақида\n22:57 Бугун 14\n22:45 Бугун 1277\n22:33 Бугун 3497\n22:21 Бугун 4101\n07:30 Бугун 59972


Хоразм аҳолиси нафақа олишдан маҳрум қилинмоқда ёҳуд болалар ҳимоясидаги айрим муаммолар « Ўзбекистон Халқ Ҳаракати\nХоразм аҳолиси нафақа олишдан маҳрум қилинмоқда ёҳуд болалар ҳимоясидаги айрим муаммолар\n23 April 2012 - 9:49\nХоразм вилояти “Нажот” инсон ҳуқуқлари ташкилотига вилоят ҳудудидаги маҳаллалар фуқаролар йиғинларида ўта бедодлик, адолатсизлик, таъмагирлик ҳолатлари ҳукм сураётгани ҳақида кўплаб фуқаролар, шу жумладан, ёш оила вакиллари мурожаат қилиб, уларни қийнаётган масалалар билан ҳеч бир амалдор қизиқмаётганини билдирмоқда. Кам таъминланган оилаларга моддий ёрдамлар, ёш болалар, чақалоқлар учун нафақалар, суюнчи пулини белгилашда фуқаролар йиғини вакиллари ўз моддий эҳтиёжларини қондиришни устун қўймоқдалар.\nУрганч туманида яшовчи Хосият исмли аёлнинг айтишича, яқинда унинг тўйи бўлган. Вақти етганда ёш оилада фарзанд дунёга келган ва нафақа олиш учун фуқаролар йиғини раиси номига ариза берган. Аммо мазкур фуқаролар йиғини комиссияси Хосият яшаётган, унинг қайнатасига тегишли бўлган уйни, хонадоннинг моддий аҳволини тафтиш қилиб, нафақа бермаслик тўғрисида хулоса чиқарган. Аслида Хосиятнинг турмуш ўртоғи вақтинча ишсиз, оиласида ҳеч қандай даромад йўқ. Яшаш учун емак бор, холос. Бунинг устига, ёш бола тез-тез касалга чалинади, даволашга маблағ сув билан ҳаводек зарур. Янги келин ҳеч нарсага эга чиқа олмайди, ҳамма нарса қайнотасиники. Ёш оилада тўйда келган гиламдан бошқа ҳеч вақо йўқ. “Шунга қарамай, боламга нафақа белгилашмади. Фуқаролар йиғини раиси ва унинг қўл остидагилар оиламиз келажакда мустақил чиқиши учун катта маблағлар керак бўлиши билан ҳам қизиқмаяпти. Аммо шуниси қизиқки, фуқаро йиғини раиси билан тил топишганлар, ҳатто бундай ҳуқуққа эга бўлмаслар ҳам, турли нафақаларни олишаяпти” – дейди Хосият.\nХива туманидан Дилсўз: “Мен яшаётган уйнинг томи шифердан экан. Аммо қайнотам касал, ночор аҳволда яшаяпмиз. Бир пайтлари том шифер бўлиб қолган ва 30 йил бурун олинган 6 та гилам ва эски рангли телевизоримиз бор. Касал фарзандимни кўкракимдан эмиза олмайман, микроб тушган экан, болам учун врачлар «Нон» деган сут ёзиб беришди, унинг бир қутиси 38-42 минг сўмга сотилади. Бир кути зўрға 6 кунга етади. Бир ойга фақат бола учун 220 минг сўм пул керак. Фуқаролар йиғини комиссияси шиферни, гиламларни, рангли телевизорни ҳисобга олиб, боламга нафақа белгиламади, йиғин раиси, хоҳлаган одаминга бор, деб айтди. Давлатимиз барча нарса аёллар ва болалар учун деб фармон ва қарорлар қабул қилиб қўйган, олишимиз керак бўлган ёрдамлар эса пулдор ва амалдорлар қўлига ўтиб, қийналиб қолмоқдамиз” деган фикрни билдирди.\nҚўшкўпир тумани Қатағон қишлоғидан Анжирбиби қуйидагиларни гапирди: “Мен деҳқон оиласида улғайиб, деҳқон оиласига турмушга чиқдим. Яқинда фарзанд кўриб, фуқаролар йиғинига ариза билан мурожаат қилдим. Аммо менга нафақа беришмади. Сабаби, 1970 йиллардан қолган, кўчада темир-терсак бўлиб турган, раҳматлик қайнатамдан қолган эски машина эримнинг номида экан. Аммо уй ва ундаги эски нарсаларнинг на менга, на фарзандимга нафи бор. Қолаверса, коммиссиянинг таъмагирлиги авжга чиқиб бормоқда”.\nЯнгибозор туманидан Рўзикажон онага кўра, фуқаролар йиғини комиссияси, сизни хўжалигингиз деҳқончилик билан шуғулланади, гуручдан даромад олдингиз, рангли телевизорингиз бор, ўтиришингиз яхши, деб, келинининг фарзандига нафақа ажратмаган. Бундан шу оилада рўйхатида, аммо аслида бўлак яшаётган ўғлини оиласи қийналмоқда. Рўзика онанинг эса яна иккита уйланмаган фарзанди бор, қизи ҳам турмушга чиқиши керак. Оила ишсизликда зўрға кун кечираяпти, бошка даромад олишнинг иложи йук. “Лекин телевизорда биздек камбағалларга ёрдам кўрсатилишини кўп айтишади” дейди Рўзика она.\n“Нажот” мазкур масалалар билан шуғулланиб, 2012 йилнинг 3 ойи давомида 48 та фуқарони шикоятини эшитди ва бу масалалар бўйича мониторинг олиб бормоқда. Бундай ҳолатлар мамлакатимизнинг бошқа ҳудудларида, хусусан, Қорақалпоғистонда ҳам мавжуд. Қорақалпоғистон Республикасининг Амударё туманидан Бибиражаб исмли аёл ва яна 11 нафар фуқаро бу ҳақда “Нажот”га мурожаат қилди. Яна бир томони борки, бола учун нафақа берилган тақдирда ҳам, ундан коммунал тўловлар учун 20-30 фоиз миқдорида, яна газеталарга обуна учун маълум миқдорда ушлаб қолинади. Президент ва ҳукумат эълон қилган инсонпарвар фармон, қарор ва қонунлар фақат қоғозда қолиб кетаяпти ёки уларнинг шарҳи ижтимоий ҳимояни мустаҳкамлашга эмас, кам таъминланган аҳолига, болалар ва ногиронларга бериладиган нафақаларни иложи борича камайтиришга, керак бўлса, ҳатто йўқотиб юборишга буриб юборилмоқда. Давлат томонидан бола ҳуқуқи кафолатлари тасдиқланган бўлсада, фуқаролик ҳолати далолатномаларини қайд этишда бола ҳуқуқларини таъминлаш борасида турли муаммолар юзага келмоқда.\nШулардан келиб чиққан ҳолда, “Нажот”, Хоразм вилояти ҳокимлиги, прокуратураси ва бошқа маъсул идораларни вилоятдаги камбағаллашиб бораётган авом халқ аҳволидан хабар олишга ва муаммоларни бартараф этиб, фуқароларимизни ижтимоий ҳимоя қилишда кескин чоралар кўришга чақиради. Бозор иқтисодиётига ўтиш шароитида аҳолини ижтимоий ҳимоя қилиш инсонпарварлик, ижтимоий адолат принципига мос равишда олиб борилиши керак. Бу принциплар аҳолининг кам таьминланган табақалари, ижтимоий ҳимояга муҳтож етим-есирлар, якка ёлғиз қариялар, боқувчисини йўкотганлар, кўп болали оилалар, ногиронларни ижтимоий ҳимоя қилиш зарурлигини назарда тутади.


Чақалоққа оид ҳукмлар (29): Ақиқа ва қурбонликни жамлаш ҳукми\nBy Зубайр Исмоил on 09/06/2021 БОЛА ТАРБИЯСИ МАҚОЛАЛАР ЧАҚАЛОҚҚА ОИД ҲУКМЛАР\nАқиқа ва қурбонликни жамлаш ҳукми\nХаллол айтади: «Қурбонлик ақиқа ўрнига ўтиши ҳақида келган ривоятлар боби».\nБизга Абдулмалик ал-Маймуний хабар беришича, у Абу Абдуллоҳ (Имом Аҳмад)дан: «Бола номидан ақиқа ўрнига қурбонлик қилиш жоизми?» деб сўради. У: «Билмайман», деди, кейин: «Бир қанча кишилар жоиз дер эди», деди. Мен: «Тобеинларданми?» десам, «Ҳа», деди.\nБошқа ўринда Абдулмалик менга бундай деган: «Абу Абдуллоҳнинг айтишича, айримлар: “Қурбонлик қилса ақиқа ўрнига ўтади”, дейишган».\nБизга Исмат ибн Исом хабар беришича, уларга Ҳанбал бундай деган экан: «Абу Абдуллоҳ деди: “Ақиқа қилмаган киши учун қурбонлик ақиқа ўрнига ўтади, иншооллоҳ”».\nМенга Исмат ибн Исом бошқа бир ўринда айтиб беришича, Ҳанбал уларга бундай деган: «Абу Абдуллоҳ: “Агар бола номидан қурбонлик қилса, унинг ақиқаси ўрнига кифоя қилади”, деди».\nЯна айтади: «Абу Абдуллоҳ қурбонлик сотиб олиб, уни ўзи ва оиласи номидан сўйганини кўрдим. Ўшанда ўғли Абдуллоҳ кичкина эди. Шунда жонлиқни сўйди, – ўйлашимча, бу билан қурбонлик ва ақиқани кўзлади – гўштни бўлди ва ўзи ҳам ундан еди».\nБизга Абдуллоҳ ибн Аҳмад бундай деди: «Отамдан қурбон ҳайити куни ақиқа қилиш қурбонлик ва ақиқа ўрнига ўтиши ҳақида сўрадим. У деди: “Нима деб номлашига қараб ё қурбонлик, ё ақиқа бўлади”».\nДемак, Абу Абдуллоҳдан бу борада уч хил ривоят келган.\nБиринчиси: қурбонлик ва ақиқанинг ўрнига ўтиши;\nИккинчиси: фақат биттасининг ўрнини босиши;\nИккаласига ҳам ўтмаслигининг сабаби улар икки фарқли сабаб билан сўйилган жонлиқлардир. Бинобарин, ҳаждаги қурбонлик фидя ўрнини босмагани каби бу ўринда ҳам бир жонлиқ сўйиш ақиқа ва қурбонлик ўрнини боса олмайди.\n«Иккаласига ҳам ўтади» деган гапнинг сабаби бир марта сўйиш билан мақсад ҳосил бўлишидир. Чунки чақалоқ номидан қурбонлик қилиш ҳам унинг номидан ақиқа қилиш каби шариатда жорий бўлган амалдир. Агар киши жонлиқ сўйса ва бу билан қурбонлик ва ақиқани ният қилса, иккаласига ҳам ўтаверади. Бунинг мисоли таҳийятул масжид намози билан фарз намоз суннатини ният қилиб икки ракаат намоз ўқиш ёки тавофдан сўнг фарз ёки фарзнинг суннатини ўқишга ўхшайди. Мазкур ҳолатда тавофдан кейин ўқиладиган икки ракаат ҳосил бўлаверади. Шунингдек, таматтуъ ёки қирон ҳажини адо этаётган ҳожи қурбонлик куни бир қўй сўйиш билан ҳам ҳаж қони ва ҳам қурбонлик ибодатини адо этади, валлоҳу аълам.\n Қаранг: Мовардий. «Ал-инсоф», 4/111. Китобда иккала ривоятни ҳам келтирган.\nAvvalgi maqolaНамоз: Витр намози ўқиш тартиби\nKeyingi maqola Ҳидоя шарҳи | 235 | Вояга етмаган фарзандларга нафақа бериш ҳақида | Шайх Содиқ Самарқандий


Рауф Инилеев: "Мақтаарал" клуби таклифини қабул қилдим" / CHAMPIONAT.asia\n21:56"Пахтакор" "Ал-Наср"ни мағлуб этди ва ОЧЛ гуруҳ босқичига чиқди 229 21:50ОЧЛ. АГМК Саудия Арабистонида йирик ҳисобда мағлуб бўлди ва мусобақани тарк этди 64 20:36Криштиануни эслатувчи Рашидов 34 20:27Карикатура: Погба "Челси"ни нокаут қилди 6 19:32"Ал Наср" - "Пахтакор" учрашуви олдидан... 10 19:26Карикатура: "Реал" Каталониянинг кичик клубига ютқазиб қўйди 12 19:20"Пахтакор" ҳамда АГМК иштирокидаги ўйинларни қаерда кўрса бўлади? 39 19:15ОЧЛ. "Ал Насср" - АГМК. Таркиблар маълум 23 18:57ОЧЛ. "Ал-Наср" ва "Пахтакор" асосий таркиблари маълум бўлди 53 18:51"Пахтакор" "Ал Мактум" стадионига етиб келди 21 18:43ОЧЛ. "Ал Насср" - АГМК. Вакилларимиз стадионга етиб боришди 18 18:40Карикатура: Ливерпуль талончилари мюнхенлик бойваччаларни кутишмоқда 11 18:22Olamsport: Ўзбек боксчисининг "Top Rank" билан шартномаси, Ўзбекистоннинг “бош мушкетёри" ва бошқа хабарлар 0 17:55"Ал Мактум" стадиони "Ал-Наср" - "Пахтакор" ўйинига тайёр 29 17:30Умид Аҳмаджонов вилоят футбол ассоциациялари вице-президентлари ва академиялар директорлари билан учрашди 13\nРауф Инилеев: "Мақтаарал" клуби таклифини қабул қилдим"\nОсиёнинг 2007 йилдаги энг яхши мураббийи Рауф Инилеев ниҳоят ўзига иш жойи топди.\nИкки йилдан кўпроқ вақт мобайнида футболдан четда бўлган тажрибали мутахассис Қозоғистон 1-лигаси вакили "Мақтаарал" клуби билан шартнома имзолади. Тез орада миллий терма жамоамизнинг собиқ бош мураббийи янги клубини қабул қилиб олади. Биз вазиятга ойдинлик киритиш мақсадида мураббийнинг ўзи билан боғландик.\n- Рауф Талгатович, узунқулоқ гапларга кўра, Қозоғистон клубларининг бирида иш бошлашга яқин турган экансиз. Шу ростми?\n- Ҳа, бу маълумотни тасдиқлайман.\n- Сир бўлмаса, айнан қайси жамоада?\n- Қозоғистон 1-лигаси вакили "Мақтаарал" клубида иш бошлайман. Бу жамоа 2012 йили 2-лига ғолиби бўлган. Ўтган йили эса профессионал клуб мақомини олган.\n- Расман шартнома имзоладингизми?\n- Ҳа, тез орада жамоани қабул қилиб оламан.\n"Мақтаарал" Жанубий Қозоғистон вилояти жамоаси бўлиб, ўз уй учрашувларини 4 229 томошабинга мўлжалланган "Марказий" стадионида ўтказади. Эътиборлиси, ўтган йили жамоа таркибида ўзбекистонлик футболчилар Руслан Матниязов (дарвозабон), Эрнес Седько (ҳужумчи) ҳамда Алишер Орифжонов (ярим ҳимоячи) тўп тепишган. Фурсатдан фойдаланиб, биз Рауф Инилеевга янги иш жойида муваффақият тилаймиз. Суҳбатнинг тўлиқ вариатини эса кейинроқ эътиборингизга ҳавола қиламиз.


Туркманистонга сигаретлар ва спиртли ичимликлар олиб кириш қоидалари кучайтирилди\n14:06 / 18.06.2015\nТуркманистонда жисмоний шахсларга мамлакат ҳудудига сигаретлар ва спиртли ичимликлар олиб кириш қоидалари кучайтирилди, деб хабар бермоқда “Туркманистон салномаси” нашри.\nТуркманистонга кираётган мамлакат фуқаролари ва хорижликлар эндиликда ўзлари билан фақатгина икки пачка сигарет ва бир литр спиртли ичимлик олиб ўтишлари мумкин.\nМай ойида Туркманистонга 10 пачка сигарет ва 5 литр спиртли ичимлик олиб кириш мумкин эди. Одамлар хорижий аэропортларда, жумладан Истанбулда “Duty Free” дўконлари тармоғидан бу маҳсулотлардан харид қилиб, бемалол Туркманистонга олиб кира олишарди.\nБу хориждан майда партиядаги маҳсулотлар олиб кирувчилар учун қўшимча пул топиш манбаи ҳам эди.\nАшхобод аэропортида бу чекловлар ҳақида ҳеч қандай эълон ва огоҳлантиришлар ҳам қилинмаган ва бу чеклов амал қилишни бошлаган дастлабки кунларда аввалгидек миқдорда сигарет ва спиртли ичимликлар олиб кираётганлардан улар мусодараа қилинган.\nБунинг оқибатида мамлакатда сигарет нархлари кўтарилиб кетди.


Еркин Қарақалпақстан Вести Каракалпакстана 21:02:59, 28.01.2020\nҚараң, ғәрезсизлик дәўирине шекем тек шийки зат жеткерип берген республикамызда қайта ислеўши санаат кәрханалары, заводлар иске түседи, жетистирген өнимлеримизди қайта ислеп, таяр ҳалда дүнья базарларының «есигин қағамыз» деп ким ойлапты. Мине, ғәрезсизликтиң жемиси — жылына 6 мың тонна пахтаны қайта ислеп, оннан шығарылған жип-сабақ өнимлерин Германия, Түркия, Россия киби мәмлекетлерге экспорт етип отырған кәрхананың келешеги мақтаўға турарлық.\n— Жумысшылар ушын барлық шараятлар жаратылған,-дейди бизге жәмийеттиң ишки жумыс жағдайлары менен таныстырып жүрген кәрхана бас инженери Руслан Халмуратов. — Мынаў ерлер, ал, мынаўсы ҳаял-қызлардың кийинип-шешинетуғын, жуўыныў ханалары, бунысы аўқатланыў орны. Сондай-ақ, оларды жумысқа апарып-әкелетуғын арнаўлы автотранспорт ажыратылған...\nӘлбетте, ислеўшилер ушын жаратылған бундай қолайлы шараятлар ис өнимдарлығының, сапасының артыўын тәмийинлейтуғыны турған гәп.\nСҮЎРЕТТЕ: Жәмийет лаборантлары Гүлбәҳәр Хабиева\nҳәм Гүлназ Халилаевалар ис басында.


Афғонистонда Толибоннинг катта қўмондонларидан бири ўлдирилди\n11 май 2021, Тошкент вақти: 14:57\nҲилманд вилояти ҳимоячилари.\nАфғонистоннинг Ҳилманд вилоятида Толибоннинг катта қўмондонларидан бири Мулла Абдулманнон ва яна тўртта жанггари ўлдирилди. Бу ҳақда Ҳилманд вилояти ҳокими Муҳаммад Ясин Хон Озодлик радиоси афғон хизматига 2 декабрь куни маълум қилди.\nРасмийга кўра, Ҳилманд вилоятидаги жанггарилар қўмондони бўлган Абдулманнон 1 декабрь куни Новзада туманидаги Толибон манзилларига ҳаводан берилган зарбалар пайтида ҳалок бўлган. Бу маълумотни Толибон расмий вакили Забиуллоҳ Мужоҳид ва АҚШ ҳарбий қўмондонлиги тасдиқлади.\nАҚШнинг Афғонистондаги қўшинлари расмий вакили полковник Дэйв Батлер: “Толибоннинг жанггарилари ва қўмондонлари доимий берилаётган зарбалар остида қолмоқда, шунинг учун уларда қаршилик кўрсатишни кучайтириш имкониятлари мавжуд эмас. Толибон учун бу вазиятдан чиқишнинг ягона йўли тинчлик музокаралари ўтказишдир”, - деб билдирди.\n2014 йилда НАТО қўшинлари олиб чиқиб кетилиши ортидан Толибон наркотик моддаларнинг асосий қисмини етиштирадиган Ҳилманд вилоятидаги таъсирини кучайтирган эди.


Асалнинг биз билмаган 9 фойдали хусусияти - - - www.Voydoda.com - Развлекательный портал -\n30 Сен 2016(20:34)\nМашҳур юнон файласуфи Пифагорнинг айтишича, унинг узоқ умр кўришига муттасил асал истеъмол қилиши сабаб бўлган экан. Яна бир донишманд Демокрит эса бир асрдан ортиқ яшаган бўлиб, у умрбоқийлик сирини мунтазам асал ейиш ва баданини мой билан муолажа қилишда, деб билган. Қадимий Миср, Юнонистон, Бобил, Ҳиндистон ва Хитойда беморларни асал ёрдамида даволаш урф бўлган. Асалнинг сизга номаълум бўлган баъзи хусусиятлари билан қуйида танишасиз.\nТеги: Асалнинг биз билмаган 9 фойдали хус


BBC Uzbek - O'zbekiston - Би-би-си меҳмони - сиёсатшунос Забихулла Саипов\nБи-би-си меҳмони - сиёсатшунос Забихулла Саипов\nСўнгги янгиланиш 12 ноябр 2012 - 16:57 GMT\nЗабихулла Саипов АҚШ ва Ўзбекистон ташқи сиёсатида Ислом омилини тадқиқ этган\nBBCUzbek.com ўқувчиларининг саволларига ўзбекистонлик сиёсатшунос Забихулла Саипов жавоб беради.\nЗабихулла Саипов- сиёсий фанлар номзоди.\n1972 йилда Тошкентда туғилган, Тошкент шаҳридаги инглиз тилига ихтисослашган 102-мактабда ўқиган.\nЎзбекистон Давлат Жаҳон тиллари университетининг инглиз филологияси факултетида таҳсил олган.\nАҚШнинг Нью-Йорк шаҳридаги Колумбия, Буюк Британиянинг Вестминстер, Германиянинг Бонн университетларида ўз малакасини оширган.\nҚатор мақолалари Ўзбекистон ва хорижда чоп этилган.\nИлмий-тадқиқот ва ўқув-услубий фаолиятини Тошкент Ислом университетида бошлаган.\nҲозирда Жаҳон иқтисодиёт ва дипломатия университети ҳамда Тошкентдаги Сингапур менежментни ривожлантириш институтларида талабаларга сабоқ беради.\nЗабихулла Саипов "АҚШ ташқи сиёсатида Ислом" мавзусида тадқиқот олиб борган.\nЎзбек-Америка ва Марказий Осиё-Хитой муносабатлари, минтақавий мавзуларга доир ўнлаб илмий нашрлар муаллифидир.\n"Тадқиқот қизиқишларим дипломатия ва стратегия назарияларидан иборат. Барча фикрлар ўзимники ва фаолият олиб бораётган ушбу ўқув юртлари ёки ҳукумат мавқеъини асло акс эттирмайди", - дейди сиёсатшунос.\nБи-би-си: Само деб исм қўйган тингловчимиз сўрабди: "Тадқиқотларингиз мавзуси жуда қизиқарли экан. Ўзбек-америка муносабатларида аксарият ҳолларда бир томонлама сиёсат яққол кўзга ташланади. Мисол учун, Америка билан биз яқин бўлсак, Россия билан узоқлашамиз, ёки аксинча. Нима учун баланс сақлаган ҳолда ташқи сиёсатда совуққонлик кўрсатилмаяпти, деб ўйлайсиз?. Иккинчи савол: Хитой билан алоқаларимизда нималардан ўта эҳтиёт бўлишимиз керак?\nЗабихулла Саипов: Ҳа, албатта, эҳтимол соҳа мутахассиси бўлмаган кузатувчилар назарида Ўзбекистон ташқи сиёсати ўзгарувчан ва нобарқарор бўлиб туюлиши мумкин. Лекин диққат билан таҳлил қиладиган бўлсак, ушбу нобарқарорлик замирида ўзига хос ички қонуният ва мантиқ кўзга ташланади. У ҳам бўлса, Ўзбекистоннинг ўз давлат суверенитетини нима бўлмасин ва қанчалар қимматга тушмасин, кўз қорачиғидек асрашга бўлган интилишидир. Шу билан бирга, у нафақат Ўзбекистоннинг принципиал талаби, балки халқаро шерикларнинг ҳамкорлик жараёнида маълум бўлиб қолаётган "коса остидаги нимкоса" стратегиялари ҳам сабаб бўлмоқда.\nУмуман олганда, халқаро муносабатларда йирик давлат ва нисбатан катта бўлмаган, лекин ёш ва мустақил мамлакат ўртасидаги муносабатларни тадқиқ этиш алоҳида диққатга сазовор масалалардан биридир. Масалан, ГУУАМ ташкилоти қисқартмаси аслида зарғалдоқ инқилоблар рўй бериши кутилган кетма-кетликда жойлаштирилган экан, яъни Грузия, Украина, Ўзбекистон, Озарбайжон, Молдова воқеалари.\nЕврАзЭС ташкилоти ҳам Марказий Осиё давлатлари интеграциясига хизмат қилиши мумкин ягона ташкилот бўлмиш Марказий Осиё ҳамкорлик ташкилоти фаолиятини йўқ қилиш ҳисобига кенгайтирилгани маълум бўлди. Бу каби ташкилотлар "совуқ уруш" даврида ҳам бўлган, масалан, Бағдод пакти- СЕНТО, SEATO, АНЗЮС каби ташкилотлар орқали йирик давлатлар орасида мафкуравий курашлар бўлган ва улар турли минтақада муҳим давлатлардан ўз манфаатларида фойдаланганлар.\nЮқоридаги мисоллардан кўриниб турибдики, Ўзбекистон "катта сиёсий ўйинларда" пиёда вазифасини бажаришни истамаётганлигини, турли ташқи босим, хуруж, зуғум ва пўписаларга нисбатан собитқадамлик билан таслим бўлмаётганлигини намойиш этади. Шунингдек, ушбу воқеалар Марказий Осиё минтақасида сиёсий, ҳарбий, иқтисодий, маданий ва мафкуравий курашлар ўзининг юқори чўққисига чиқиб бораётганидан далолат беради.\nМарказий Осиёнинг деярли барча мамлакатларида рўй берган воқеалар хавфсизлик масаласи нақадар қалтис экани ва минтақа ҳали-ҳануз нотинчликлар бўҳронидан қутула олмаганини кўрсатмоқда. Аксарият кўпчилик барқарорлик тарафдори. Ислом Каримов тимсолида ушбу барқарорлик кафолатини кўриш мумкин.\nХитой Ўзбекистон ўзи муносиб ва лойиқ деб билган эҳтиромни моҳирона кўрсата олмоқда. Хитой ва бошқа жануби-шарқий Осиё мамлакатлари билан муносабатларда, фикримча, энг асосий чақириқ, бу-тил масаласи бўлиб қолади. Албатта, Ўзбекистонда кучли хитойшунос мутахассислар бор. Шу билан бирга, уларнинг сафини янада кенгайтириш галдаги муҳим вазифалардан бири бўлиб қолади. Маҳаллий тилларни яхши эгаллаш мамлакат ҳақидаги тасаввурларимизни кенгайтиради, тадқиқ этиш учун янги материалларни тақдим этади, воқеаларни жунбушга келтирувчи ички қонуниятларни теранроқ англашга ёрдам беради. Бундай вазиятда ўзбек дипломатиясидан ўзининг халқаро шериклари билан тенглар орасида тенг сифатида катта маҳоратли музокаралар олиб боришни, лозим бўлса "шоҳида эмас, баргида юриш"ни тақозо этади.\nБи-би-си: Россиядан Раҳмиддин "Ўзбекистон аввал Туркия модели, деди, кейин Жанубий Корея, ҳозир қайси модел бўйича кетаяпмиз?", деб сўраган. Шунингдек, Кореядан Нуриддин исмли тингловчимиз ҳам "Ўзбекистон сиёсий, иқтисодий жиҳатдан Жанубий Кореяга етиб олишига яна қанча йил керак бўлади, сизнингча?" деб сўраяпти. Марҳамат.\nЗабихулла Саипов: Саволлар учун раҳмат. Тўғри, мустақилликнинг дастлабки йилларида ривожланишнинг турли шакллари Ўзбекистоннинг иқтисодий-ижтимоий ривожланиш моделлари сифатида эълон қилинди. Буни тўғри қабул қилишимиз керак, чунки бу давр ўзига хос эйфория даври бўлди. Бу даврда яна халқимизга хос ишонувчанлик, балки соддадилликни ҳам кузатиш мумкин. Лекин сўнгги йилларда жаҳон бозори, бу қақшатқич рақобат, аниқ ҳисоб-китоб ва катта молиявий манфаатлардан иборат катта дошқозон эканлигига тобора амин бўлинмоқда. Шунингдек, барча дардларга даво-ягона дармондори йўқдек, четдан келтирилган ривожланиш конструкциялари, агар маҳаллий шарт-шароитни инобатга олмаган ҳолда жорий этилса мағлубиятга дучор бўлиш эҳтимоли юқори экани тушунилди. Ҳозирда амалда қўлланилаётган моделнинг асосий мезонлари қуйидагиларда ифодаланади: кучли ижроия вертикалига асосланган, яъни ислоҳотлар оқими асосан марказ ташаббуси ва етакчилигида периферия бўйлаб кетади (1), у тадрижий равишда амалга оширилади (2), аксарият ҳолларда республиканинг ички салоҳияти ва имкониятларига таянган ва сафарбар этилган ҳолда бўлиши лозим (3), халқаро шерикларнинг ноу-хауси ва тажрибасидан оқилона фойдаланиш шарти мавжуд (4), киритилаётган сармоялардан пухта ишлаб чиқилган комплекс чора-тадбирлар режаси асосида манзилли равишда фойдаланиш (5), тажриба ва сармоя алмашиш мамлакатни иқтисодий қарамлигига етакламаслиги керак (6). Балки қўпол мисолдир, лекин мана, ўзинглар ҳам синаган бўлсанглар керак. Чет эл сафарларига борганда ҳар эҳтимолга қарши энг биринчи ёрдам дориларини олиб бориб, ўша ерда истеъмол қилинса, деярли таъсир қилмайди, у ернинг иқлими кўтармайди. Нуриддиннинг саволларига жавоб беришга ожизман, ўзингизнинг таклиф-мулоҳазаларингиз бўлса айтинг.\n"Ҳаммани бирваракайига тизим душмани сифатида кўрмай, долзарб муаммоларга елкама-елка туриб, ечим топишга ҳаракат қилиш лозим."\nБи-би-си: Ўзбекистондан Tўлқин Содиқов савол йўллабдилар: "Муҳтарам сиёсатшунос, Ўзбекистонда кутилаётган ҳокимият ўзгариши қандай кечади, деб ўйлайсиз. Яъни қандай сценарийларини кўраяпсиз?".\nЗабихулла Саипов: Авваламбор, президентимизнинг умрлари узоқ бўлсин. Бизда маълумки, ўзига хос шарқона демократия қурилмоқда. Бу савол ўзига яраша чўрткесар ва кинояли экан. Нима бўлсада, фақат тахминлар сифатида жавоб беришга ҳаракат қиламан. Мен алармист манзараларни чизмаган бўлардим. Менимча, бу ўзгариш барча рақибларга қасдма-қасд равишда пухта режа асосида, режалаштирилган муддатда, ташкилий жиҳатдан катта уюшқоқлик билан ўтказилади. Сайланувчи шахс нафақат Ўзбекистонда, балки мамлакат ташқарисида ҳам етарли обрўга эга бўлган, ниҳоятда билимдон киши бўлади. Мавжуд тизим ва сиёсий анъаналар ворислиги таъминланишига эришилади. Албатта, воқеалар шу аснода ривожланиши учун муайян ҳуқуқ-тартибот идораларнинг кафиллиги ва оқ фотиҳаси лозим бўлиши мумкин. Такрор этаман, бу менинг шахсий тахминларим, холос.\nБи-би-си: Тошкентдан Баҳромжон: "Ўзбекистон Конституцияси дунёдаги энг мукаммал конституциялардан бири деб айтилади. Унинг ҳаётга қанчалик тадбиқ этилаётгани ҳақида нима дея оласиз?. Раҳмат."\nЗабихулла Саипов: Рухсатингиз билан бир воқеани айтиб берсам, лекин бу чўпчак эмас. Менинг додамлар II Жаҳон урушида қатнашганлар ва бир неча йил аввал салкам 100 ёшларида оламдан ўтганлар. Улар биз, набираларига уруш тўғрисида кўп ҳикоя қилиб берардилар. Шундай воқеалардан бирига кўра, додамлар уруш пайтида сезиларли даражада тўлишиб кетган эканлар. Шунда қўмондон ўз ёнига чақириб, "ўртоқ Соипов кундан-кунга тўлишиб кетяпсиз, бунинг сирини билсак бўладими?" деб сўраганида, додамлар "ўзингларга маълум, бизларга кундалик паёк берасизлар, уларнинг орасида тамаки ва спирт ҳам бўлади. Мен ўзимнинг қуролдошларим билан бирга доим тамакини нонга, спиртни эса қандга алмашиб, тановул қилиб юрибман", деган эканлар. Яна улар "мен ҳеч қачон бировнинг ҳақини емаганим боис ҳам омон юрибман", дердилар. Албатта, сўз ва амал мутаносиблиги бўлса, нур устига аъло нур бўлади...\nБи-би-си: Саҳвий исмли тингловчимиз сўрабдилар: "Сиз сиёсатчи сифатида бугунги ўзбек режиминиyu ички ва ташқи сиёсатини қандай баҳолайсиз? Ҳукуматпарастмисиз ёки мухолифми?"/\nЗабихулла Саипов: Билмадим, мен учун бу бироз кулгили савол. Авваламбор, мен сиёсатчи эмасман. Сиёсатчи давлат ё ҳукумат сиёсатини бевосита идора этиб, уни амалга оширувчи давлат арбоби ҳисобланади. Сиёсатшунос эса ҳукумат ва давлатларнинг ички ва ташқи сиёсатини четдан туриб тадқиқ этувчи шахсдир. Шу нуқтаи назардан келиб чиққан ҳолда, мен ўз тадқиқотларимни Макс Вебер, Ганс Моргентау, Эдвард Саид каби қатор олимлар илгари сурган мактаб таълимотларига асосланиб, олиб бораман. Уларга кўра, тадқиқот объекти холис, объектив ўрганилиши лозим, тадқиқотчи ва замонамиз зиёлиларидан масалага ойдинлик киритишга монелик қилувчи мавжуд мафкура ва стереотиплардан холи ва мустақил бўлишлари, нафақат танқид, балки муаммо ечимини ҳам таклиф қила олишлари кутилади. Бевосита саволингизга тўхталадиган бўлса, шуни айтиш мумкинки, мен россиялик академик Евгений Примаковнинг ҳам қатор илмий ишлари билан танишман. У ўзининг Катта сиёсатдаги йиллар номли китобида янги Россияни оёққа туришида ҳукуматга "мухолиф" бўлганларни икки табақага - тизим ташқарисидаги ва тизим ичкарисидаги диссидентларга ажратгани ҳақида сўз юритиб, ўзини охирги тоифа кишилар қаторига қўшади. Мен Ўзбекистон ташқарисида юриб, асосан ривожланган давлатларда қўним топган, илдиздан ажралиб, айюҳаннос солаётган мухолифчиларнинг самарасиз стратегиясини, очиғи яхши тушунмайман. Мен тавсия сифатида Примаков илгари сурган андозани қўллаб-қувватлаган бўлардим. Ҳаммани бирваракайига тизим душмани сифатида кўрмай, турли соҳа мутахассисларининг фикрларига қулоқ тутиш, долзарб муаммоларга елкама-елка туриб, ечим топишга ҳаракат қилиш лозим. Бошқача қилиб айтганда, биз ҳам муқобил фикрга эга бўлган, кучли гражданлик позициясини изҳор этаётган кишиларни жонкуярлар сифатида кўришимиз керак. Танқидга нисбатан тоқат маданиятини шакллантиришимиз лозим, акс ҳолда жадидчиларга нисбатан йўл қўйилган хатолар яна бир бор такрорланиши мумкин. Ўзбекистонимизни янада гуллаб яшнашини, тинч, осуда ва фаровон бўлишини ҳар бир фуқароимиз истайди. Буни йўлланган саволларнинг руҳи ва географияси ҳам тасдиқламоқда. Энди навбат бу фаровон ҳаёт ҳар бир хонадонга кириб боришининг янада самарали механизм ва йўлларини ишлаб чиқиш ва оғишмай жорий қилишдан иборат бўлади.\nБаҳром Ҳамроев Россиядаги "экстремистлар", Ўзбекистон элчихонаси ва муҳожирлар ҳақида\n"Ўзбек" спектакли муаллифи Талгат Баталовга савол йўлланг


ҲУҚУҚЛАРИ ТИКЛАНДИ » Bulung‘ur hayoti газетаси\nGazeta: admin Қўйилган сана: 30-04-2019, 11:24 Рукун: ЖАМИЯТ Кўрилди 206\nШундай фуқаролар борки, уларнинг кунлик эҳтиёж учун зарур истеъмол товарлари олишга молиявий имкониятлари чекланган. Бунда уларга банк кредитлари кўмак бўла олади. Лекин, банк тизимидаги айрим ҳолатлар уларга кредит олишларига тўсқинлик қилиши ҳолатлари ҳам учраб туради. Гулзор маҳалласида яшовчи Дилором Куланова ҳам АТ Халқ банкидан истеъмол кредити олишда маълум қийинчиликларга учради. Шу боисдан у туман Адлия бўлимига ёрдам сўраб мурожаат қилди.\nЎзбекистон Республикаси Президентининг “Жисмоний ва юридик шахсларнинг мурожаатлари билан ишлаш тизимини тубдан такомиллаштиришга доир чора-тадбирлар тўғрисида”ги Фармони Дилором Кулановага банк кредити олишига ёрдам берди. У истеъмол товари харид қилишига имкон берувчи 7.000.000 сўм миқдорида кредит олди.\nШунингдек, фуқаро Сайфиддин Султоновнинг манфаатини кўзлаб Фуқаролик ишлари бўйича Жомбой туманлараро судига юридик факт белгилаш (ҳужжатларнинг тегишлилик фактини белгилаш) тўғрисида ариза киритилган эди. Яқинда туман Халқ қабулхонасида ФИБ Жомбой туманлараро судининг сайёр мажлиси бўлиб ўтди. Судда туман Адлия бўлими иштирокида фуқаро С. Султоновнинг ҳуқуқлари тикланди.


Xiaomi яна битта бозорда етакчиликни Samsung’дан тортиб оляпти - Terabayt.Uz\nXiaomi яна битта бозорда етакчиликни Samsung’дан тортиб оляпти\nЎтган чорак якунларига кўра Ҳиндистон смартфонлар онлайн бозорининг 40 фоизини Xiaomi эгаллаган, энг оммабоп смартфонлар бешталигида эса унинг тўртта модели бор. Компания бундан фахрланиб, «Samsung’дан биз 44 фоизга олдиндамиз!» дея мақтанган ҳам.\nЎҚИНГ: Учинчи чорак якунлари: Xiaomi топ учталикда эмас\nЧиндан ҳам, хусусан, Redmi бренди остидаги смартфонлар дунё бўйлаб кенг оммалашмоқда ва натижалар рақамларда акс этмоқда. Xiaomi Indonesia хабарига кўра, Индонезияда атиги бир ой мобайнида Redmi Note 8 туркумидан 125 000 смартфон сотган! Xiaomi учун бу мазкур мамлакатда рекорд кўрсаткич ҳисобланади ва у смартфон сотиш бўйича иккинчи ўринга чиқиб олди.\nРасмий маълумотларга қараганда, Xiaomi тез орада бу мамлакат бозорини ҳам забт этадиган кўринади. Индонезияда смартфон сотишда ҳозирча 22 фоизлик улуш билан Samsung етакчилик қилмоқда. «Хитойча Apple» эса унга етай-етай деб қолган – 20 фоиз! Агарда ҳозирги прогнозлар ўзини оқласа, Redmi Note 8 (сотиб олиш), Redmi Note 8 Pro (харид қилиш) ва бошқа смартфонлари савдоси билан Xiaomi яқин орада Samsung’ни қувиб ўтади.\n#Samsung #Xiaomi #андроид смартфон


Тошкент, Ўзбекистон (UzDaily.uz) -- «Ўзбекистон хаво йўллари» миллий авиакомпанияси ва «Уральские авиалинии» Наманган-Екатеринбург-Наманган ҳаво йўналишидан биргаликда фойдаланиш тўғрисида келишувга имзо чекишди. Бу ҳақида миллий авиакомпания матбуот ҳизмати хабар беради.\n«Ўзбекистон хаво йўллари» келишув доирасида 2015 йилнинг 31 декабридан бошлаб Наманган-Екатеринбург-Наманган йўналишига авиабилетлар сотишни бошлашди.\n«Учишлар ҳафтасига 1 маротаба, пайшанба кунлари Россия компаниясининг Airbus 320 самолетларида амалга оширилади. Юк олиш ва қўл юки тишуви «Уральские авиалинии» қоидаларига кўра амалга оширилади» - деб хабар беради миллий авиакомпания хабарида.


Мутахассис ўзбекистонликлардан туғилган кунларни нишонлашни чеклаш ва коронавирусга антигенлар ва антитаначалар учун таҳлилларни чалкаштирмасликни сўради Ўзбекистон янгиликлари\nМутахассис ўзбекистонликлардан туғилган кунларни нишонлашни чеклаш ва коронавирусга антигенлар ва антитаначалар учун таҳлилларни чалкаштирмасликни сўради\nЎзбекистон, Тошкент – Batafsil.uz ЯА. Коронавирусга қарши кураш бўйича Штаб мутахассиси Севара Убайдуллаева антигенлар ва коронавирусга қарши антитаначалар учун тезкор таҳлиллар ўртасидаги фарқни тушунтирди. У таҳлилларни топширишда уларни чалкаштирмасликни, шунингдек туғилган кунларнинг нишонлашини чеклашни сўради.\nАОКА штабида бўлиб ўтган брифингда Севара Убайдуллаевага туғилган кунини дўстлари билан нишонлаганидан сўнг коронавирус аломатлари пайдо бўлган боланинг онаси савол берди. Мутахасисдан бу ҳолатда антитаначалар учун тезкор таҳлил топшириш мумкинми, чунки ПЗР тестининг натижаларини жуда узоқ кутиш керак, деб сўрашди.\nСевара Убайдуллаева бундай ҳолатларнинг олдини олиш мақсадида аввало туғилган кунларни нишонлашни чеклашни сўради. У карантин юмшатилишига қарамай, катта тадбирларни ўтказиш тавсия этилмаганини эслатди.\nСаволга жавоб берар экан, мутахассис коронавирусни ташхислаш учун антитачаларга тезкор таҳлиллардан фойдаланилмаётганини айтди. У мавжуд касалликка қарши иммунитет мавжудлигини аниқлаш имконини беради холос.\nCovid-19ни барвақт ташхислаш учун дунё бўйлаб ва Ўзбекистонда ҳам ПЗР тестидан фойдаланилади. Аммо эпидемия пайтида натижа учун 1 кундан 3 кунгача кутиш керак. Шунинг учун коронавируснинг тез тарқалиши мумкин бўлган мамлакатларда антигенларга тезкор синовларни ўтказиш тавсия қилинади.\nМутахассис соғайгандан кейин иммунитетни аниқлаш учун антитанчалар тестлари эмас, балким Covid-19 ташхиси учун антиген тестларинини назарда тутаётганини таъкидлади.\nШунинг учун, коронавирус барвақт ташхис қилиш, чалкашликнинг олдини олиш мақсадида антиген ёки антитаначаларга тестлар назарда тутилаётганлигига аниқлик киритиш лозим. Иккинчиси касал беморларнинг ҳолатини аниқлаш учун ишлатилади.\nСевара Убайдуллаеванинг таъкидлашича, антитанчаларга тестлар ҳам аҳамиятга эга. Улар туфайли соғлиқни сақлаш тизими карантиндан тўғри чиқиш учун муҳим бўлган жамоавий иммунитет даражасини баҳолаши мумкин.


Балотелли нега уни Италия терма жамоасига чақирмасликларини айтди\n27 май, 2019, 20:48 359\nТеглар:Марио Балотелли | Италия | Марсель\nБунга 2та сабаб бор.\n"Марсель" клуби форварди Марио Балотелли Canal+ телеканалига берган интервьюсида нега уни Италия терма жамоасига чақиришмаётганини изоҳлади.\nУнинг фикрича бу ирқчилик билан боғлиқ бўлиши ҳам мумкин.\n“Нега улар ушбу муаммога қарши курашишмаётганини тушунмаяпман. Агар мен ўғлим билан стадионда бўлсам ва у ерда кимдир терининг ранги туфайли уни ҳақорат қилса, менг ўша одамни қулоқларини узиб олардим.\nМен қандайдир хуштаклар сабаб майдонни тарк этишим учун шуғулланмайман.\nАгар терма жамоага мени чақиришмаса, демак айб менда бўлади. Масалан, “Ливерпул”да яхши ўйнолмаганим учун мени терма жамоага чақиришмаган.\nБироқ, мени чақирмасликларига бошқа сабаб ҳам бор. Бунга менинг ҳаракаттерим сабаб бўлиши мумкин. Улар учун ирқчиликка қарши курашишдан кўра мени чақирмаслик осонроқ. Яна қайтараман, терма жамоага чақирилмаслигим бу фақат менинг айбим эмас”, - дейди Балотелли.\nМаълумот учун, мавсумнинг иккинчи қисмини “Марсел”да ўтказган ҳужумчи 15та ўйинда 8та голга муаллифлик қилди.\nИталия клуби Балотеллига харидор, аммо Марио йилига камида 4 миллион евро олишни хоҳлаяпти\nБалотелли А Сериянинг ўртамиёна клубига ўтишга тайёр\nБалотелли 3 та ўйинга дисквалификация қилинди


Навбахор муаммолар гирдиробида!? - 20 Июля 2009 - ФК "Навбахор" фан клуби сайти\nГлавная » 2009 » Июль » 20 » Навбахор муаммолар гирдиробида!?\nНаманганликлар ўтган ҳафта ўрталарида йиғин ўтказиш мақсадида Дукентга йўл олишни режалаштириштанди. Бироқ, «Навбаҳор» мураббийлари дастлабки босқични клуб қароргоҳида ўтказишни лозим топишди. Бунга эса асосий таркибнинг бир қатор футболчиларини белгиланган муддатда жамоа иҳтиерига етиб келаолишмагани сабаб бўлганлиги ҳақиқатга яқинроқ. Бевосита жамоа машғулотларини кузатиб, биринчи даврада «Навбаҳор» шарафини ҳимоя қилган кўплаб уйинчиларни йўқлигига гувоҳ бўлдик. Йиғиннинг дастлабки кунларида Баҳром Йўлдошев, Дилшод Жабборров, Владислав Кирьян, Мухтор Фозилов ва Абдулазиз Султоновлар ҳам кўринишмаганди. Маълум вақт ўтгач юқорида номлари қайд этилган уйинчилар таркибга қушилишди. Сер¬гей Захарецкий, Акмал Рисқуллаев, Юрий Шеленков, Максим Белих, Байрамниёз Бердиев, Дийдор Хожиев, Гуванчмуҳаммад Овеков, Мамедали Карадановлар эса турли сабабларга кўра машғулотларда қатнашишмади.\nИзланишларимиз натижасида Захарецкий в.а Рисқуллаевларни бошқа жамоалар таркибига бориб қўшилганлиги маълум бўлди. Жамоанинг легионерлари ҳам маълум сабабларга кўра ўз вақтида сафга қўшилишмади. Бироз вақт олдин Овековни Наманганга қайтмаслиги ҳақида маълумот бериб ўтгандик. Клуб расмийларини билдиришларича, тажрибали футболчи шу кунларда жамоа иҳтиёрига қўшилади. Аксинча Байрамниёз Бердиев ва Мамедали Карадановлар иккинчи даврани «Навбаҳор»да ўтказмасликлари мумкин экан. Қолган уйинчилар¬ни шу кунларда мураббийлар иҳтиерига етиб келишлари режалаштирилган. Қолган фут,олчиларнинг барчалари йиғинда иштирок этишмоқда.\nМураббийлар йўқотишлар ўрнини тўлдириш мақсадида таркибга бир қатор ёш футболчиларни жалб этишди. Бйринчи давра давомида ўринбосарлар сафида ҳаракат қилган бир қатор ешлар билан биргаликда бошқа жамоа вакиллари ҳам машғулотларда қатнашишмоқда. Рафаэль Муслимов, Собир Элибоев ва Мирғолиб Раимовлар шулар жумласидандир. Муслимов мавсумнинг биринчи қисмини Қирғизистон чемпионатида Қорасув шаҳри жамоаси шарафини ҳимоя қилган. Элибоев эса ўз вақтида юртимизнинг бир қатор клубларида тўп сурган. Мирғолиб Раимов эса олдинги мавсумларда «Қурувчи» жамоаси таркибида ҳаракат қилган. Шунингдек, яна бир қатор ёшлар ҳам мураббийлар кўригидан ўтишмоқда. Уларнинг аксарияти мухлисларимизга таниш эмасликларини ҳам қўшимча қилиш мумкин.\nАйни пайтда «Навбаҳор» жамоасида жиддий муаммолар борлиги кўзга ташланмоқда. Клубнинг айрим футболчилари ойлик ва маошларини ўз вақтида олишмагани учун ЎФФга арз қилишгани ҳақидаги хабарлар ҳам йўқ эмас. Агарда ўйинчилар билан белгиланган муддатларда ҳисобкигоб ишлари амалга оширилмаса, у ҳолда «Навбаҳор»га бир қатор жазо чораларини қуллаш ҳам кўзда тутилган. Умид қиламизки, бевосита клубнинп лигада қатнашиши учун бош-қош бўлаётган раҳбарлар юқоридаги каби муаммоларни яқин кунлар ичида бартараф этиб, жамоани иккинчи давра¬ни муносиб ўтказиши учун зарур бўлган барча шарт-шароитларни яратиб беришади. Акс ҳолда ўзининг бой тарихи ва фидоий мухлисларига эга бўлгағ клуб қийинчиликлар гирдобига тушиб қолиши мумкин. Мухлисларнинг ҳаққи-ҳурмати учун ҳам муаммолар ўз ечимини топса ҳам мақсадга мувофиқ бўларди.\nНаманганликлар 22 июлдан бош¬лаб, машғулотларни Тошкентда ўтка-зишни режалаштиришмоқда. Жамоа аъзолари бир ҳафта давомида пойгахтда йиғин ташкил этиб, бир қатор ўртоқлик учрашувларида майдонга тушишни режалаштиришган. Шундан кейин «Навбаҳор» Наманганга қай-тиб, иккинчи давранинг дастлабки учрашувига сўнгги тайёргарлик ишлари-ни бошлаб юборади.\nКатегория: Навбахор хакида | Просмотров: 859 | Добавил: jamcoolboy | Рейтинг: 0.0/0\n6 Mir (23.07.2009 12:33) [Материал]\nBilet 2000 bo'sa qimmat emas ekanu....Toshkentdayam shu axvolku Bunyodkorda 2000 va undan qimmatu?\n3 Mir (21.07.2009 15:57) [Материал]\nBilet nech puldan Navbahorda?\n5 vhz13 (21.07.2009 22:05) [Материал]\n1500-2000 сўмдан. Охирги Нефтчи билан ўйинга 2000 сўм бўлди билет.\n2 Yuve (21.07.2009 12:02) [Материал]\nHammasani achasini eshak quylasin horomdan bo'lganlar kamandani **laringa tiqvorlaringa uzr adminlar haddimdan utib ketdim iltimos shuni uchirmangla kamanda rahbarlari kursin\n4 jamcoolboy (21.07.2009 20:48) [Материал]\n1 огохлантириш!!! яна 2 бор кайтарился сайтдан четлатиласиз! Жахлдан тушиб изох колдиринг "инсон" тилида !\nhttp://fc-navbahor.ucoz.com/index/0-12 ушбу ссылка оркали сайтимиз конунлари билан танишиб чикинг\n1 Oqiljon (21.07.2009 00:09) [Материал]\nЖудаям ачинарли хол, шунча мухлиси була туриб, Республика буйича энг киммат билет сотиладиган клубдаги ахвол шу булса билмадим энди...\nКлубга мутассадди шахслар уйгонинг энди, Навбахорни куллаб-кувватлаш вакти келди.


09:24 / 14.05.2016\nАҚШнинг Флорида штатида ит 7 ёшли қизча ва унинг бувисини шақилдоқ илоннинг чақишидан асраб қолди, деб хабар бермоқда Reuters ахборот агентлиги.\nҚизча ва кекса аёл ўз уйларидаги ҳовуз ёнида бўлганларида уларнинг ҳовлисига илон кириб қолган. Уй эгаларининг Хаус лақабли немис овчаркаси зотидаги ити илонни пайқаб қолиб, қиз ва унинг бувисини илондан ҳимоя қилган.\nЗаҳарли жонзот итни чақиб олган. Овчарка оғриқдан увиллаб, оқсоқлана бошлаган. У зудлик билан ветеринарга олиб борилган. Клиникада шифокор итнинг танасида илон чаққан учта изни аниқлаган.\nШақилдоқ илон хавфли илонлардан ҳисобланади, унинг заҳри одамнинг ўлишига олиб келиши мумкин. Илоннинг бундай номланишига унинг думида ўзига хос, ҳаракатчан сегментлардан иборат шақилдоғи борлиги сабаб бўлиб, бу шақилдоқ бир томондан иккинчи томонга тебранганда, ундаги сегментлар бир-бирига тегиб, ўзига хос товуш чиқаради.